text:
آمان آی حکیم
یاشاماق ایستر ،انسان آی حکیم
سنین الینده ،درمان آی حکیم
الّلرین پاک دی،دوز ایش گورور سن
ایشه گییرسن ،آغ گان آی حکیم
گور نه لر چکدیم،قوجا دونیا دا
سن توشونورسن ،حرمان آی حکیم
سن قایتریرسن ،عومور حیاتی
صنعتا اولدوم ، حیران آی حکیم
عهدی باغلادین ،شرافتیله
سنه اولارام ،قوربان آی حکیم
آندا وفا ائت، چوخ شرفلی سن
سیزده وار بویوک، آرمان آی حکیم
سن ایله میسن عهدی وه وفا
دونیانین عشقین ،آتان آی حکیم
سن وفا ائتدین، آندووا آمّا
منده یوخ درده ،توان آی حکیم
باشیم آغری سا ،سنی ایسترم
سن وئر محوینه ،فرمان آی حکیم
قئشلارئم سئنسا ،وای وای دییرم
توکه رم باشا، سامان آی حکیم
الیمدن وئررم ،اختیاریمی
مرهمی درده ، ووران آی حکیم
دردلریم چوخدی ،هئچ چارام یوخدی
دردلره درمان ،آمان آی حکیم
اوزون گولش لی ،الّلرین داوا
دردلریمه ور ،سامان آی حکیم
منده چوخ درد وار ،باخیشین شفا
منیم دردیمی ،آلان آی حکیم
صاف اورگین وار ،نیّتین پاک دئر
منه ویرسان ویر ،صاف قان آی حکیم
عمور ایلّلری ،عمره چوخ آزدی
سندن ایستیرم، چوخ جان آی حکیم
آلّلاه دئیرسن،آمّا حکیم سن
سنه وریبدی ،امکان آی حکیم
آلّلاه دان آل ور ،منه چوخ عمور
سنه اوخورام، قرآن آی حکیم
سنین ذهنینّن ،پیس لیک گئچه مّز
حتّی بیر لحظه ،بیر آن آی حکیم
عشقدن آلدین، عملو گوجون
یوخدی بونوهئچ ،دانان آی حکیم
خولقو تنگ ائتمه، قدرو بیلمسک
چوخ پیس اولوپ دور ،زمان آی حکیم
الّلرین دردین،مین سیرّین آچار
سنین دالیندا،جانان آی حکیم
دکتر داریوش عبدالهی فرد91.10.29


c: text/html

text:
“گوگل” قوللانیجیلارینی سئویندیریر
بیلیم سسی – تئکنولوژی نهنگی “گوگل” داها بیر یئنیلییه امضا آتماق نیتیندهدیر.
شرکت آختاریش سایتینا چوخ یاخین زاماندا “ساتین آلما” دویمهسینی آرتیراجاقلارینی بیلیندیریب. “گوگل”ین “ساتین آلما” دویمهسیله (Buy Now) اینتئرنئتدن آلیشوئریش [خرید] ائتمک داها راحات و داها ایلنجهلی اولاجاق.
ساتین آلما دویمهسینین اؤزللیکلریندن أن اؤنملیسی، قوللانیجیلار بیر نئچه اینتئرنئت سایتی زیارت ائتمهدن محصولو ساتین آلا بیلهجکدیر. آلیشوئریش دویمهسینه باسماقلا محصولون اؤلچوسو و بویاسینی راحتلیقلا بللی ائتمک مومکون اولاجاق.
قاریشیق اولاراق ساتین آلینان محصوللار بیرباشا آلیجییا گؤندریلهجک. بئلهجه “گوگل” چوخ سایدا قوللانیجینین آلیش-وئریش ایزلیگینه چئوریلهجک.
سون زامانلار آختاریشدا اولان شرکت گلیرینی آرتیرماق اوچون بو جور یئنیلیکلر چئویرمهیه باشلاییب.

robotstxt: allowed

filter: keep


text:
داها تورکجه یالنیز شعر بایاتی دیلی دئییل/محمد رحمانیفر
چاغداش دؤنمی دیلیمیزین یاساقلانماسی ایله باشلادیق! بو گون هامیمیز بو اولایین تاریخی- توپلومسال ندنلری ایله تانیشیق.بونا گؤره بو قونودا دایانماغی یئرسیز گؤرورم. آنجاق، ائله بو اولایدان آسیلی اولاراق دیلیمیز گونو-گوندن گلیشمک یئرینه چورویوب آریقلاماغا دوغرو یؤنلدی. دونیا دیللری یئنی تئرمینلری منیمسهدییی بیر دورومدا بیزیم دیلیمیز سادهجه شعر-نوحه- بایاتی دیلی اولدو. بوردا شعریمیزی اؤنمسیزلشدیرمک آماجیندا دئییلم. آنجاق، شعر دیلین بیر بؤلومودور.معیار دیل بوتون قونولاردا ایرهلیلهییب، بوتون قونولاردا گلیشمهلی دیر. دیلیمیزین بیلیم ساحهلرینده ایشدن دوشمهسی اونون گونو-گوندن آریقلاماسینا سبب اولدو. باشقا یؤندن چوروموش بیر دیلده یئنی بیلیمسل قونولاری آچیقلاماق چتین اولوردو. بونا گؤره دیلیمیزی اورکدن سئویب اونون دیرچهلیشی اوغروندا چالیشان یازیچیلاریمیز دا بو دیلده فولکلور یاخود شعردن باشقا بیرزاد یازماییردیلار.دئمک اونلار چئشیدلی قونولاردا اؤز یازیلارینا فارسجا یاخود باشقا دیللرده یازیب یاییردیلار. آنجاق آنا دیللرینه بورجلارینی سادهجه شعر-بایاتی ایله اؤدهییردیلر. هله ده گاهدان گؤرورم بیر سیرا یاشلی یولداشلار بئله دوشونوب،بئله چالیشیرلار. آنجاق گنجعلی صباحی کیمی داهی یازیچیلاریمیزین چالیشمالاری دیلیمیزین یئنی نثر ساحهسینده گلیشمهسینه یول آچدی. پروفسور زهتابی قالین-قئییم تاریخ کیتابلارینی آنا دیلیمیزده یازدی. بئلهلیکله دیلیمیز شعر-بایاتی دیلیندن ادبی نثر دیلینه داها سونرا فنی (تاریخی) نثر دیلینه دوغرو آددیملادی. بو آرادا سایین عیوض طاها-نین “شعر وارلیغین ائوی دیر” کیتابی،منیمسه “شهریارلا بیرلیکده اؤزگهلشمکدن اؤزلشمهیه دوغرو “کیتابیم بیر آددییم ایرهلیلهیهرک دیلیمیزی فنی ادبی تنقیدی تئرمینلرینی هابئله فلسفی قاوراملاری منیمسهمهیه دوغرو یؤنلتدی.اینانیرام آردینجا انسانی بیلیملر اوزره دیلیمیز داها آرتیق گلیشهجکدیر. آنجاق، دیلمیز گوندهلیک ایشلکلرینی یئرینه یئتیرمک اوغروندا ساده جه انسانی بیلیملر بؤلومونه دئییل، بوتون بؤلوملره آیاق باسمالی دیر.
بو گون بیز بوتون قونولاردا بو دیلی چالیشدیرمالیییق. بو چالیشمالار دیلیمیزی گونو-گوندن گوجلندیرهجکلر.”بیلیم سسی”صایفاسی بو یوکون بؤیوک بیر بؤلومونو اؤز چیینینه آلاراق دیلیمیزی بیلیمسل ساحهلرده ایشه توتور. بو ایسه دیلیمیزین داها آرتیق گلیشمهسینه یول آچاجاقدیر.داها تورکجه یالنیز شعر-بایاتی دیلی دئییل،بلکه بوتون ساحهلرده بوتون قونولاردا بوتون ایستکلری یئرینه یئتیرهبیلن گوجلو بیر توتالغا اولاجاقدیر.من بو صایفانین چالیشانلارینا یورولماسین دئییب اونلارا توتدوقلاری بو یولدا داها آرتیق اوغورلار دیلهییرم!
سایقی لارلا
محمد رحمانیفر


text:
موضوعات : گؤی بیلیمی
گؤی داشی قزوین بؤلگهسینه دوشدو
گؤی داشی قزوین بؤلگهسینه یاغدی.گؤی داشی یاغیشی دونهن گئجه قزوین، زنجان و همدان بؤلگهلرینه یاغدی، دئمهلیدیر ،گؤی داشیلارین، قزوین بؤلگهسینه دوشمهلری(سقوط) جان ایتکیسینه(خسارت جانی) سبب اولماییب؛اما مال ایتکیسی آزماچوخ باش وئریبدیر. گؤی داشی یاغیشینین عکسلرینی آشاغیدا گوره بیلرسینیز.
یئرکورهسینه بنزهیَن گَزهگن{سیاره} تاپیلدی
ناسا سونوندا آچیقلادی: یئرکورهسینه بنزهیَن گَزهگن{سیاره} تاپیلدی ناسا، اوزای{فضا} تلسکوپو، کپلر-ین، یئرکورهسینه بنزهین بیر گزهگن کشف ائتدیینی بیلدیردی. گزهگن-ه «کپلر-۴۵۲b» آدی وئریلدی. آمریکا میللی هاواچیلیق{هوا شناسی} و اوزای دایرهسی (ناسا)، دونیانین۱۴۰۰ ایشیق ایلی{سال نوری} اوزاقلیغیندا، (قو قوشو{Cygnus} سیرا اولدوزلاریندان{صور فلکی})، یئرکورهسینه بنزهین بیر گزهگن تاپیلدیغینی آچیقلادی. «کپلر-۴۵۲b» آدی وئریلن گزهگن، یئرکورهسیندن داها…
آی-دا دپرم وارمی؟
بیلیم آداملاری آی کورهسینده دَپرم اولوب اولمادیغینی تحقیق ائلهییب و بو تحقیقلر سونوجوندا آیدا اورتایا چیخان دپرملری بیلیمسل اولاراق(آپولو پروژهسی یاردیمی ایله) قانیتلامیشلار. بئله کی آی-ا گئدن اوزای آداملاری(فضانورد) آی اوزونده یئرلشدیردیکلری سیسموگرافلار(تیترهشیملری قئیده آلان دستگاها سیسموگراف دئییلر) یاردیمی ایله تیترهشیملری آنیندا دونیایا گؤندهره بیلمیشلر. بو سیسموگرافلارین ۴-و ۱۹۷۷ ایلینین…
۷۱۵ یئنی گزهگن کشف اولونوب
بیلیم سسی – ناسا گونش سیستئمیندن [منظومه شمسیدن] قیراقدا یئنی کشف ائدیلن ۷۱۵ گزهگهنین [سیارهنین] اولدوغونو آچیقلاییب. “کئپلئر” تئلئسکوپونون وئردیگی بیلگیلری دهیرلندیرن بیلیم [علم] آداملاری بونونلا دا سامانیولوداکی گزهگنلرین سایینین تقریباً ۱۷۰۰-ا چاتدیغینی بیلدیریبلر. یئنی گزهگنلردن ۴-ده حیات اوچون ألوئریشلی شرایطین اولدوغو دئییلیر. بیلیندیرمهلیییک، آسترونوملار [اولدوزچولار/ستاره شناسلار] ۲۰ ایل بوندان…


text:
دورناپرس/ مردم آذربایجانغربی نوروز را با برپایی مراسمهای خاص و ویژهای جشن میگیرند یکی از آیین های منحصر به فرد این دیار تکم چی لر به عنوان پیشگامان نوروز است. بیشتر بخوانید »
آخر چرشنبه و چرشنبه آخشامی
دورناپرس/ نوروز بایرامینین ان بؤیوک شنلیک مراسملریندن بیری آخرچرشنبه آخشامی و آخرچرشنبه گوٍنو مراسملریدیر، نه زماندان کی، نوروز بایرامی برپا اولونوب و اود یاندیرما مراسمی نوروز بایرامیندا باب اولوبدورسا, او زماندان بو شنلیکلر توٍرک ائللرینده وارایمیش, ممکنایدی آدی چرشنبه اولمویایدی آیری آد اولایدی، آنجاق بو مراسملر تامامیایله و عینا” اجرا اولارمیش. بو اود یاندیرما شنلیکلری نوروز مراسملریندن آیریلمایان بیر مراسمدیر. مینلر ایل دوام ائدیب و هئچ دؤلت، حاکم، دین و اعتقادلار اونو آرادان آپارا بیلمهییبلر، بلکهده اؤزوٍنوٍنکولشدیریبلر، اونا گؤره بو مراسم ده او پایدار و دائمی مراسملردن بیری اولوبدور.
قیش مراسیملریندن چیلله گئجهسی
دورناپرس/ قاریش- قاریش وطنیمیزین مین ایللیک ائل عادت و عنعنهلریندن ساییلان چیلله گئجهسی ائل ایچره بیر بایرام کیمی مرسومدور. بو مراسیم هر شهرده موختلیف شکیلده باشلانیب بیتیلیر. بئله دئمک اولار کی بوشنلیکلی گئجهنین داها آرتیق گؤزل توتولماغی هر شهرین اؤز ائلینین عادت و کولتورونه باغلیلیغی چوخدور. اورنگ اولاراق خراساندا چیلله گئجهسینین آدی “چیلله زری”یه معروف اولوبدور و اؤزونه گوره باشقا مراسیمی ایله توتولور. آیری شهرلرده چئشیدلی آد قویوب بو گئجهنی شنلیکله باشلارلار. بو گئجه ده ایستر اسکی تورکلرین شامانلیق اینانجلاریندا، ایسترسه ده زرتشت دینینده، اود و اوجاق موقددس و قودسالدیر. بونلارین هر ایکیسینده ایشیق و ایستی و گوندوز خئیر؛ قارانلیق، سویوق، قیش و گئجه ایسه شَر ساییلیر.ن ئجه کی آتالاریمیز ” قورخ گئجه شَریندن” دئمیشلر. بیشتر بخوانید »
آئین سنتی “مینجیق سالما” یا “فال کوزه”
ایمام زادا باغلاری یاشیلدی یاپراقلاری
نذریم قبول اولدی یاندیرین چیراقلاری
دورناپرس/ ماه صفر که از راه رسید نحوست آن نیز در ذهن اشخاص خصوصا زنان هویدا می شود. در روایت های مردمی گویا این ماه چنان بر فاطمه زهرا(س) سخت گذشته است که به زنان دیگر سفارش می کند: هرکس پایان این ماه را به من اطلاع دهد مژدگانی به او خواهم داد. نحوست این ایام در میان زنان چنان از اهمیت برخوردار است که معمولا اگر چیزی بشکند یا اتفاقی بیافتد گویند خدا سومین بلا را دور کند. بیشتر بخوانید »


text:
اوچ ایل/آنتون چئخوو
اوچ ایل
یازار: آنتون چئخوو
حاضیرلایان: حسین واحدی
روماندان بیر پارچا…
هر طرف قارانلیق ایدی. کوچهنی ایشیقلاندیران تکجه ایشیق ایسه بعضی ائولرین پنجرهسیندن دوشن ضعیف ایشیق ایله پاریلتیلی آی ایدی. لاپتئو کیلسه یاخینلیغینداکی اوتوراجاقلارین بیرینده اوتوروب کیلسهنین آخشام خیدمتینین بیتمهسینی گؤزلهییردی. همین واخت ایسه او، یالنیز بیر شئی حاقیندا دوشونوردو؛ یولیا سئرگئیئونا کیلسهدن چیخیب اونون یانیندان کئچهجک و بئلهلیکله، لاپتئو سونوندا، اونونلا دانیشا بیلهجک. اولا بیلر او، بوتون گئجهسینی اونونلا کئچیرهجک بیله.
یازینین آردی . . .
پائولو کوئلیو طریقت باشچیسی اولوب
پائولو کوئلیو طریقت باشچیسی اولوب
یازار: سایمان آروز
کؤچورن: حسین واحدی
پوستمودئرنیزم مودئرنیزمین گئنیشلنمهسینین بیر مرحلهسیدیر. هانسی کی، مودئرنیزمین بوتون نظریه، ایستک و سوتونلارینی انکار ائتمکله اؤز وارلیغینی اعلان ائدیر. پوستمودئرنیزم، اصلینده، مودئرنیزمین عمومیلشمهسینین مقابلینده اجتماعی تپکی[عکسالعمل]، یعنی عمومیلی بحران کیمی ده کاراکتئریزه ائدیلیر. بو بحران یارادیجی بحران کیمی دئییل، بلکه، سقوطا محکوم اولان بیر جریان کیمی بوتون سیستئملرین سونلاریندا موشاهیده اولونور. اونا گؤرهدیر پوستمودئرنیزمین نیهیلیزمینی “اؤزونو محو ائتمه پروسئسی” ده آدلاندیریرلار. پوستمودئرنیزم نه هانسیسا بیر دؤوران، نه ده هانسیسا بیر پروسئسدیر. حتی اونو خصوصی دؤوره عایید اولان بیر فلسفی تفکر ده حساب ائتمک اولماز. حقیقت بودور کی، پوستمودئرنیزم اصل بحراندیر. اصلینه باخساق، مودئرنیزمین اؤزونو اظهار ائتمک اوچون پوستمودئرنیزمه احتیاجی وار. مودئرنیزم مودئرندیرسه، دئمهلی، پوستمودئرن ده اولمالیدیر. “پوستمودئرنیزم” مودئرنیزمی سوال آلتینا چکمک اوچون بیر “زامان”دیر. بورادا پوستمودئرن فلسفهسی یئرینه، پوستمودئرنیزمین فلسفهلری ایله قارشی قارشییا گلیریک. بو ایسه اوندان قایناقلانیر، بو مرحلهنین ضیالیلاری نه عینی دیلده دانیشیر، نه ده عینی ماهیتی داشیییرلار.
یازینین آردی ...
معشوقهیه گؤره پئشمان اولماق
معشوقهیه گؤره پئشمان اولماق
یازار: آندرئ موروا
کؤچورن: حسین واحدی
18-جی ایلده، سنت-اونورئ کوچهسینده گزیشن بیر طلبه[اؤیرنجی] رسم تابلولاری ساتیلان دوکانین پنجرهسی قارشیسیندا آیاق ساخلاییر. دوکانین ویترینینده مانئنین (حکایهده “شارتر کیلسهسی” تابلوسونون مؤلفی کیمی ایمپرئسیونیست ائدوارد مانئ[Eduar Mane] گؤستریلسه ده، اصلینده بو اثری 1830-جو ایلده رومانتیزم دؤورونون رسامی کامیل کورو[Kamil Koro] چکیب) "شارتر کافئدرال کیلسهسی" رسم اثری آسیلمیشدی. او واختلار مانئنین بو تابلوسو اونا پرستیش ائدن یالنیز بیر نئچه هوسکاری جلب ائدیردی، لاکین یولدان کئچن بو پیادانین ذؤوقو تام باشقا ایدی. اثرین گؤزللیگی اونو مفتون[سئودالی] ائتمیشدی. او، بیر نئچه گون گلیب ائلهجه تابلویا تاماشا ائلهمیشدی. و نهایت، بیر گون اؤزونده جسارت تاپیب دوکانا گیرمیش، تابلونون قیمتینی سوروشموشدو.
- والاه نه دئییم، بو تابلو بوردا چوخدان دورور، - دئیه دوکانچی دیللندی، اونو سیزه ایکی مین فرانکا وئره بیلرم.
طلبهنین[اؤیرنجینین] بو قدر پولو یوخ ایدی، لاکین ایالتده یاشایان و هئچ ده کاسیب اولمایان بیر عائلهدن چیخمیشدی. او، پاریسه گئدنده، عمیلریندن بیری اونا دئمیشدی: "گنج اولماغین نه اولدوغونو من یاخشی بیلیرم، بیردن نیهسه احتیاجین اولسا، منه یازارسان". او، دوکانچیدان تابلونو سککیز گوندن تئز ساتماماغی خاهیش ائتدی و داها سونرا عمیسینه بیر مکتوب یازدی.
حیکایهنین آردی . . .
هر گون اورمو گؤلونه باش چکرم
دانیشیق و شکیللر: حسین واحدی
اورمیه اهالیسی ایللر بویو اورمو گؤلو ایله خاطیرهلر یارادیبلار. داریخاندا، شنلیکلرده، ایستی یایین الیندن قاچاندا هئچ یئرده اولماسا چوخونا اورمو گؤلو وار ایدی.
اوروم نیوز، اورمیه اهالیسی ایللر بویو اورمو گؤلو ایله خاطیرهلر یارادیبلار. داریخاندا، شنلیکلرده، ایستی یایین الیندن قاچاندا هئچ یئرده اولماسا چوخونا اورمو گؤلو وار ایدی.
نه قدر ده دئییلسه اورمو گؤلو دوزلمز، فیلان اولار بئهمان اولار آذربایجان اهالیسی قبول ائتمیر. جمعه اولاندا بعضی اورمولولار هله ده اورمو گؤلونون ساحیلینه قوناق گئدیب دهیرلی چاغلارینی اونلا پایلاشیرلار.
دانیشیغین قالانی ...
غریبه حیکایه/حیکایهجیک
غریبه حیکایه
یازار: او. هئنری
کؤچورن: حسین واحدی
آوستینین شیمالیندا بیر واختلار ناموسلو بیر سمودئرس[Smoders] عائلهسی یاشاییردی. جون سمودئرسین عائلهسی آروادیندان، بئش یاشینداکی بالاجا قیزیندان و اونون والیدئینلریندن عبارت ایدی. کندین رسمی سیاهییا آلماسیندا[باش ساییمیندا/سرشماری] عائله آلتی نفردن عبارت اولسا دا، اصلینده اونلار اوچ نفر ایدیلر.
بیر آخشام شام یئمهییندن سونرا بالاجا قیز شدتلی معده سانجیسییلا قیوریلماغا باشلادی. جون سمودئرس واخت ایتیرمهدن ائودن چیخیب کنده درمان آلماغا گئتدی. آما او، بیر ده هئچ واخت گئری قاییتمادی.
حیکایهنین آردی ...
فلئشموبFleşmob - حیکایه
فلئشموب
یازار: ژاله اسماعیل
کؤچورن: حسین واحدی
- 91!
واحید آچیق قاپینین یانینداکی ماسادان قیشقیردی. کافهدکی طلبهلر[اؤیرنجیلر] مختلف یئرلردن قروپ شکلینده آیاغا قالخیب ال چالماغا باشلادیلار. 91-جی آدام-طلبه چاشیب قالدی. اؤزونو ایتیریب ایچهری گیرمک عوضینه گئری قاییتدی.
- بو، 100 فاییز بیرینجی کورسویدو.
- اؤزو ده "فیلفاک".
یولداشلاری جاببارین آتماجاسینا اوجادان گولدولر. “یورفاک”این اوغلانلاری اوچون “فیلفاک”این اوغلانلاری همیشه گولوش اوبیئکتی[زادی] ایدی.
فیلولوگیا[دیلبیلیمی/علم زبان] فاکولتهسینده اوخودوغو گومان ائدیلن 91-جی آرتیق 5-جی 91-جی ایدی. بو گون 91 نفر 91-جی گؤزلمهیه سؤز وئرمیشدیلر. هر 91-ینجییه بیر بالاجا دؤنر، بیر آیران آلیردیلار. سونرا دا اونو آلقیشلایا-آلقیشلایا یولا سالیردیلار. بو گون تقاعد[بیلیم/بورس] گونو ایدی و هئچ نهیه چاتمایان بو تقاعدله بو جور مزهلنمک اونلارا خصوصی ذؤوق وئریردی.
طلبه کافهسینین آدمینیستراتورو[یؤنتیجیسی/مدیری] نیاز دا اونلارین خطرینه[xətirinə] دیمیردی. هم ده تئز-تئز اولموردو بئله حادثهلر. بو گونهجن ده بیر پروبلئم چیخمامیشدی. آما بیر دفعه تاریخ فاکولتهسینین دئکانینی[رئیسینی] چاشدیرمیشدیلار. کافهدن تئز-تئز “50!” ائشیدن دئکان طلبهلرین ایچهریده لوتو اوینادیغینی ظن ائتمیشدی. غضبله ایچری گیریب هامینین چای ایچدییینی گؤرسه ده، یئنه لوتودان شوبههلی قالیب حرصینی اؤز فاکولتهسینین طلبهلرینه تؤکموشدو:
- پالتار یویورلار ائله بیل ظالمین بالالاری، بوتون گون چای ایچیرلر!
حیکایهنین آردی...
خزان/حیکایهجیک
خزان
یازار: حسین واحدی
کیشی، ایشچیباشینین سرت باخیشلارینین آلتیندا ازیلسه ده سوپورگهنی داها برک توتوب داها جدیلیکله یئری سوپورمهیه داوام ائتدی. یانینداکی سوبای امکداشی بیر الینده سوپورگه، اوبیری الینده ایسه سیقار، ایگید اینسانلاری جاندان یاخان آجی بیر گولوش ایله ایشچیباشینا یاخینلاشیب نئچه دقیقه پیچیلداشاندان سونرا سوپورگهنی گؤتوروب امکداشیندان خئیلاق اوزقلاشیب یئری سوپورمهسه ده سوپورمک اداسینی چیخارتماغا باشلادی.
نهیسه کیشینین ایچینی یاندیران آلوولو باخیشلارین آلتیندا بئلی ده بوکولوردو. قولونداکی ساعاتا باخیب ایشین سونا چاتماسینی بیلدی. بیر یئره ییغدیغی زیبیللری زیبیل قابلارینا بوشالدیب ساغوللاشماق اوچون ایشچیباشینین یانینا گئتدی. بیر آز ایشچی باشینا دیل آغیز ائتمهیه باشلادی، او دانیشاندان سونرا ایشچی باشی اللرینی جئبلریندن چیخاردیب دیک سسله دئدی:
- مدیر سندن راضی دئییل! دئییر ایشلهین آدام دئییل او... فیریلداق دی... همده بیلیرسن دا... پاییز گلیب آرادا ائله ده ایش یوخدو. دئییبلر گون موزدلو ایشچی لردن فقط بیر نفر قالسین...
ایشچی باشینین بو سؤزلری قمه کیمی سؤکوب دارما-داغین ائتدی ایشچینی. کیشی خزانین قورو سویوغوندا اؤز ایچینده سسسیزجه اونو گؤزلهین دئدی-قودولارین هاراییندا کار اولدو.


text:
سهندین یاشاییشی :
20- نجی عصر ، گونئی آذربایجان میللی – موباریز شعیر سیماسیندا پارلایان سؤنمز اولدوزلاردان بیری و بلکه ده بیرینجی سی ساییلان بولود قاراچورلو(سهند) ، مشهدی مطلب اوغلو ، 1305 – نجی ایلده ماراغا شهرینده بیر ایشچی عاییله ده دوغولموشدور و 1358 ـ نجی ایلده دونیاسین دییشدیریب .
دوغما ائل عادت و دبلریله ایلگیله نن آتا و آناسی ، اؤز کؤرپه لرینه «بولود» آدینی سئچدیلر . اونلار بو آدی سئچمکده کیم بیلیر ، بلکه آذربایجانین جوشغون و بولودلاری شیمشک چاغان طبیعتینی و بلکه ده بولودون بیر گون یاغمورلو بولود اولوب ، آذربایجان شعیر گولشنینی سوواریب گوللندیردییی اوچون او آدی وئرمیشلردیر .
بولود قاراچورلو ، ریضاخان ایستیبدادی نین اَن قوروخونج ایللرینده ، یعنی آذربایجان خالقینین میللی – مدنی وارلیغی تاپدالاندیغی و لاغا قویولدوغو ایللرده دوغولوب ، بویا – باشا چاتدی . او درس اوخوماق اوچون گئتدییی مدرسه ده اؤز آنا دیلینده اوخویوب – یازماق و حتتا دانیشماقا حاقلی اولماسا بئله ، یارادیجیلیغینا باشلادیقی گوندن شعیر و منظومه سینین اساس حیصصه سینی آنا دیلینده یازماغا باشلادی و عومرونون سونونا قدرده بو دؤزولمز شراییطه باخمایاراق اؤز وارلیغی ، دیلی ، تاریخی ، مدنییتی ، یولوندا یورولمادان و یئنیلمه دن جار چکیب ، قلم چالدی .
او ، هله گنج ایللریندن سییاسی – ایجتیماعی موباریزییه قوشولوب و ریضاخان ایستیبدادینین ییخیلماسی ایله دئموکراتیک جریانلاردا فعال اولاراق ایش بیرلییی آپاریر و 1324 – جی میللی حرکتده فعالجاسینا ایشتیراک ائدیر و شاعیرلر مجلیسینده اؤز فعالییتینه داوام ائتدیریر . بو حرکتین قانا چکیلمه سینده ن درین و آجیلی خاطیره لرینی عؤمرونون سون ایللرینه قدر اونودمامیش و یئری گلدیکده شعیرلرینده جانلاندیرمیشدی . شاعیر شعیر دونیاسینی گئنیشلندیریر و بو ساحه ده داها آرتیق چالیشیر .
29-1328 ایللری اونون شاعیرلیک دؤورونون بارلی دوورانیدیر . نفتین میللی اولان حرکتلریندن یئنی باشدان گرگین بیر موباریزییه گیریر و 1332 – نجی ایلین کودئتاسیندان اؤنجه دن دوستاقا آلینیر و بوندان سونرادا دوستاقلاردا موباریزه سینه داوام ائتدیریر . آنجاق دوستاقدان چیخدیقدا تبریزه دؤنمه یه ایجازه وئریلمیر و مینلرجه آذربایجانلی لار کیمی تهرانا سورگون ائدیلیر .
بو ایللر سهندین یارادیجیلیقی داها درینله شیر و اساسلی اثرلر خالقیمیزا سونماغی اؤزونه بویوک مقصد کیمی گؤتورور و بو ایشدن بؤیوک باشاریلار اله گتیریر و اونون شیرین میوه سی اولان «سازیمین سؤزو» ، «دده مین کیتابی» و «قارداش آندی» اولان دده قورقود کیتابینین اون ایکی بویونو بو گونکو شعیر دیلیمیزه آلیر.
اولو سهندین شعیرلرینده بوتون بعدلاری گؤرمک اولار اونون هیجا وزنلرینده یازدیغی شعیرلر چاغداش آذربایجان شعیری نین تیپیک نمونه سی دیر . خالق ادبیاتینین ذوق آلیب ، اینسان سئورلیک ، عصرلر بویو آختاردیغی عدالت ، سعادت ، آزادلیق و اینسان سئورلیک ، سهندین اثرلرینده اساس رول اویناییب ، آپاریجی اولموشدور .
یاساق
طالعیمه سن باخ
دوشونجه لریم یاساق
دویغولاریم یاساق کئچمیشدن سوز آچماغیم یاساق
گله جکدن دانیشماغیم یاساق
آتا- بابامین آدین چکمه ییم یاساق!
بیلیرسن؟
آنادان دوغولاندان بئله
اوزوم بیلمه یه بیلمه یه
دیل آچیب دانیشدیغیم دیلده دانیشماغیمدا یاساق ایمیش، یاساق
آتا – بابا مثللریمیز ، آشیق ادبیاتی اؤرنکلری سهندین شعیرلرینده اؤزونو قورویا بیلمیش و اونون اَن کؤوره ک دویغولارینی تمثیل ائده ن شاعیرانه جومله لر اولموشدور .سهندین فلسفی دوشونجه سی ، حکیم زنوزی ، مولا محمد باقیر خلخالی و حکیم هیدجی نین قلسفی زنجیری نین سون حلقه لرینده ن بیریسی حساب اولور .
سهند اینسانی لشمیش فلسفی دوشونجه میزی ، بیرده ایجتماعی لشدیریر و سیاسی لشدیریر . رحمتلیک گنجعلی صباحی دئمیشکن : «بولود قاراچورلو (سهند) بیر موتفکیر ، بیر فیلسوف کیمی حایاتین درینلیک لرینه جوماراق ، آزادلیق و موباریزه یوللارینی گنجلییه نیشان وئرمک اوچون ، سوندورولموش میللی دویغو ، میللی شعوری اویاتماغا چالیشدی»
آنجاق بیر سؤزوم وار ، منده اینسانام ،
دیلیم وار ، خالقیم وار ، یوردوم – یووام وار .
یئردن چیخمامیشام گؤبه لک کیمی ،
آدامام ، حاقیم وار ، ائلیم – اوبام وار .
سهند ، دیلیندن مودافعه ائده رک جانینی ، عؤمرونو بو یولدا قویوب ، هر ایشکنجه یه دؤزوب ، هله ده دؤزور ، آنجاق یولوندان دؤنمه ییر :
قورتولوش ایسترم محکوم ائلیمه
بو نه شیلتاقدیر ، نه طاماهکارلیق
دیلیزه دیمیره م ، دیلیمه دیمه
بو سؤزون هاراسی سوچدور ، گوناهدیر ؟
سهندین اثرلری
سهندین اوره یی دویونتودن دایانان گونه قدر بو عشقی اؤزویله دولاندیریب و یارادیجیلیغی ایله بو عشقیدن یازیب یایمیشدیر . بو چالیشمالارین نتیجه سینده دیرلی اثرلرین اؤز سئویملی خالقینا سونا بیلمیشدیر . آشاغیداکی اثرلری بوگون الیمیزده دیر :
1. آراز 2. خاطیره 3. سازیمین سؤزو 4. دده مین کیتابی 5. قارداش آندی
6. ارمغان 1 و 2 ۷. منظوم مکتوبلار 8. چئشیدلی تورکجه و فارسجا شعیرلر
آراز و خاطیره ؛
سهندین ایجتیماعی – سییاسی فعالیت لره 1320 – نجی ایلده باشلامیش ، آنجاق 28 و 29 – نجی ایلرده بو ایکی اثری یازمیشدیر کی اونلاردان میللی نهضتدن جانلی تصویرلر یارادیب و بو زاماندان اوره یینه آجیلی – شیرینلی خاطیره لری کاغاذ اوستونه گتیرمیشدیر . تاسوفله بو ایکی اثر موستقیل صورتده چاپ اولمامیش ، بلکه اونلارا بیر ایشاره اولاراق ، بیر سیرا عالیم لریمیزین یازیلاریندا گلمیشدیر . او جومله دن محمد علی فرزانه و دوکتور سلام الله جاوید دن آد آپارماق اولار .
سازیمین سؤزو ؛
سهند بو اثرینده دده قورقود بویلارینین3 سویونو شعیره چکمیشدیر . سهندین بویوک هونری بوردادیر کی او دده قورقود بویلارینی ساده شکیلده شعیره چکمیر ، بلکه ایلک اؤنجه بو اثری تانیتدیریر سونرا او بویلاردا اولان میللی روحو آچیقلاییر و اوخوجودا حاضیرلیق یارادیر و اوننان سونرادیر کی متنی بو گونکو آخیجی ، مؤحکم و گوزل دیلیمیزده روایت ائده رک شاعیرانه فیکری ایله آچیقلاییر و گئنیشلندیریر . شاعیر دونیانین بوگونکو دوروملاریندان دا غافیل قالماییر و او بویلاردان اوخوجوسونو یئنی اثرین ایستعمار سیاست لرینی گؤسترمه یه چالیشیر او جومله دن ویتنام و آفریقانین موباریزه سینی تانیتدیریر . بو اثر 1344 – نجی ایلده گیزلی بیر صورتده تبریزده یاییملانیر .
ددمین کیتابی ؛
سهند بو اثرینده دده قورقود بویلارینی 3 بویونو شعیره چکمیشدیر.
قارداش آندی ؛
سهند بو اثرده دده قورقود بویلاریندان قالان 6 بویونو سونا یئتیریر. کی بوتونلوکله دده قورقودون 12 بویونو بو اوچ کیتابدا یئرلشدیریر.
بو اوچ اثرین نئجه نشر اولونماسی باره ده :
سهندین ایکی اثری «سازیمین سؤزو» و «ددمین کیتابی» اینقیلابدان سونرا نئچه دونه لر چاپ اولموش و هامان فرزانه ادیبین اؤن سوزویله یایلمیشدیر . سونرا همین ایکی جیلد و بیر نئچه باشقا شعیرلریله بهروز ایمانی طرفیندن ایکی جیلد ده و جیبی قطعینده تبریزده یئنی باشدان یاییلمیشدیر . سهندین کامیل اثری دده قورقود کیتابینین 12 بویو بیر جیلدیده 2002 ایلینده سوئد اؤلکه سینده استکهلم شهرینده یاییلیر و بوردا یئنه محمد علی فرزانه جینابلاری نین هوممتی اونون اوستونده دیر.
سازیمین سؤزو :
1. دلی دومرول
2. دیرسه خان اوغلو بوغاج
3. قانلی قوجا اوغلو قانتورالی
ددمین کیتابی :
4. قاراجیق چوبان
5. بکیل اوغلو ایمران
6. تپه گؤز
قارداش آندی :
7. اوشون قوجا اوغلو سگرک
8. اولاش اوغلو خان خان قازان
9. قازان بیین اوغلو اوروز
10. قازلیق قوجا اوغلو یئگنگ
11. بایبورانین اوغلو بامسی بئیرک
12. دیش اوغوزون ایچ اوغوزا یاغی اولماسی .
ارمغان 1 و 2 ؛
ارمغان عونوانلی اوزون شعیر ، بولود قاراچورلو (سهند) ین آذربایجان شاعیرلرینه اولان سؤزلرینی ائحتیوا ائدیر . ارمغان ایکی اوزون شعیردن عیبارت اولدوقونا گؤره ارمغان 1 و 2 آدلانیر . بو ایکی شعیرده 1350-1340 (1345 – نجی ایلین آذر آییندا) ایللرینده یازیلاراق ایلک دفعه 1359 – نجی ایلده ایشیق اوزو گورور و دوکتور سلام الله جاوید ، «دوستلار گؤروشو» کیتابیندا یاییملاییر .
بیرینجی ارمغان دا شاعیر «رستم» - سلیمان رستم ایله ایراندا اولان گؤروشونده اونا بیر ارمغان وئرمک ایسته ییر و اوز توتوب اوره ک سؤزلرینی سؤیله ییر .
من ائل شاعیرییم سؤزوم ائلیندیر ،
اوره ییم ائلیندیر ، گؤزوم ائلیندیر ،
ائلیمین نامینا ، اوره ک سؤزومو ،
قلبیمی ، کونلومو ، ایکی گؤزومو ،
ارمغان اولاراق وئریرم سنه ،
آپار ! ائللریمه ، آپار ! وطنه ...
سهند بو ارمغانلار برابر بوتون آذربایجانلیلارا ، شاعیرلرینه سلام یوللاییر . او جومله دن : صمد وورغون ، جعفر جبارلی ، شاییق ، صابیر ، واحید ، خندان ، بولبول ، اوزئییر حاجی بی اوف ، وهابزاده ، راحیم ، موروارید دیلبازی ، آذر اوغلو ، علی توده ، رسول ریضا ، مدینه گولگون ، کورچایلی و.....
ایکینجی ارمغان 1347 – نجی ایلین فروردین آییندا سؤیله میشدیر . بو دفعه ایکی ایل بیرینجی گؤروشلریندن کئچیب ، غفلتن هامان قوناق بیرده گؤروشه گلیر . بو دؤنه اونونلا دردلشیر ، اوره ک سؤزلرینی سؤیله ییر و اونا وئردییی بو دفکی ارمغان بو اولور و اؤز اسیر خالقیندان اونا دانیشیر .
دیلیمی دالیمدان چیخاتسالاردا ،
قوی قارداش دردیمی دئییم باری .
گونئیدن قوزئیه ، شرقدن قربه ،
هانسی خالقی گؤردون بیزیم تک ذلیل ؟
شاعیر ، ویتنام ، کوره و آلمان کیمی اؤلکه لرین بؤلونمه سینه ایشاره ائدره ک ، آیدینجاسینا بئله سؤیلور :
حایاتین آمانسیز بیر قانونو وار
تعصوب سیز میللت گرک خار اولسون
شاعیر داوام ائدیر :
میللی تعصوبدن دانیشدیم ؟ اولسون ،
اصلینی ایتیرن حارام زادادیر .
مرد اوغول وطنین ، حقین ایتیرمز ،
وطن اینسانا اَن بویوک آنادیر .
سهند بیر دویغولو و دوشونجه لی شاعیر دیر آنجاق اینسان سئورلیک و ائل سئورلیک اونون آرمانی و ایده آلی دیر او بو باره ده دئییر کی :
اینسانلیق بیرلییی ایده آلیم دیر ،
قارداشلیق ، یولداشلیق ، ابدی باریش .
دونیادا اَن بویوک آرزیلاریمدیر
بئله بیر آرزیلاری اولان شاعیر اوز خالقینی سئومه یی و اونون حاقیندان دانیشماغی اؤزونه بورج بیلیر :
آنجاق بیر سؤزوم وار منده اینسانام ،
دیلیم وار ، خالقیم وار ، یوردوم – یووام وار .
یئردن چیخمامیشام گوبلک کیمی ،
آدامام ، حاقیم وار ، ائلیم – اوبام وار .
مکتوبلار ؛
شاه دؤورونون بوغونتوسوندان یاران شراییطه گورا شاعیرلریمیز بیر-بیرلریله گؤروشمک ایمکانی یوخویدور ، اون اوچون مکتوبلاشیردیلار . سهندیده بئله بیر دوروملا اوز اوزه گلیر . سهند چوخلو شاعیرلرله مکتوبلاشمالاری اولور آنجاق بیر نئچه سی شوهرت قازانمیش و بونلارین آراسیندا شهریارا یازدیغی مکتوب ، چاغداش آذربایجان ادبیاتیندا بؤیوک دؤنوش بیر نوقطه سی یاراتدی. چونکو بو مکتوب شهریارین احوال – روحیه سینی دییشدیردی . اوندا میللی وارلیق دویغولارینی اویاتدی اونا ایلهام باغیشلادی و شهریار اؤزو دئمیشکن شاه اثری اولان «سهندیه» نی بو مکتوبون جاوابیندا یازمیشدیر . بورانی سهندین دیلیجه اوخویالیم :
او ، بو احتشاملا ، بو طمطراقلا
قاپی سین اوزومه آچماسا نه وار ؟
شاهلا رعیتین صحبتی توتماز ،
من بیر اوبالییام ، او دور «شهریار» ........
سهند چوخلو مقدمه لر آچاراق ، شهریاری اؤیور ، آنجاق اؤزونوده تانیتدیریر . اونون حیدربابادا تنقید ائتدییی اینسانلاردان دیفاع ائدیر .
عزیز شهریاریم باغیشلا منی ،
اینجیمه ، داریلما ، فیکرین هاردادی ؟
«مورووتسیز» ده ییل سنین قارداشین ،
آنجاق سنین کیمی اودا دادادیر .
آنجاق چالیشیر شهریارین اوره یینی اله گتیرسین . سونرا اؤز صداقت ، اوره ک یاندیرما ، کئچمک و بئله – بئله خلقیمیزین صیفت لرینی ساییر و دئییر :
دوولتی یه ساخسی لازیم اولاندا ،
ووروب سیندیرمیشیق اؤز کوزه میزی .
و سونرا سورو «ائلیمیزه نه گون آغلامیشیق بیز؟!» آردیجا شهریاردان بئله دیله ییر :
بو گون من سهندم ، سن شهریارسان ،
گل باشین اوجالداق قوجا تبریزین .
بیر کره یادلارین داشینی آتاق ،
چکک قایغی سینی اؤز ائلیمیزین .
سهند بیر میللی روحلو و دویغو شاعیر اولدوغو اوچون ، شهریاری یولا چکیر و اوندان میللی روحو و ذویغونو اویاتماغا ال آتیر و بئله دئییر :
اؤزگه چیراغینا یاغ اولماق بسدیر ،
دوغما ائللریمیز قارانلیقدادیر .
یانیب یاندیرمایاق یادین چیراغین ،
ائومیز سویوخدور ، قیشدیر ، شاختادیر .........
دئمیرم یانمایاق ، آلوولانمایاق ،
یانماسین نئیله سین یازیق پروانه ؟
یانمایاق وفاسیز یادین اودونا .
یاناق ائلیمیزه ، یاناق وطنه !............
وفاسیز گوللرین اوستوندن اوچاق ،
قوناق صداقتلی ائل قوجاغینا .
سولماز عشقیمیزدن بیر پیوند سالاق ،
ائلین شاختا وورموش گول بوداغینا .
سهند بیر موباریز شاعیر اولاق ، زامانین دورومو و گئدیشینی ده یاخشی بولور و شهریارا آرخایین لیق وئریر ، بلکه اوره یینده اولان قورخونو اریدیب آرادان آپارسین و بئله لیکله سهندین مکتوبو سونا چاتیر آمما شهریارین اوره یینده بیر اینقیلاب سالیر :
شاعیر ، سؤزومو قوربته سالما ،
قولاق آس دونیادا گؤر نه سس دیر ؟
باغریوی سیخماسین آتیلان توپلار ،
قیریلان زنجیردیر ، سینان قفسدیر .
بیر باشقا مکتوبودا «قارداشیم (واله)ین مکتوبونا جواب» اثری دیر کی سهند اوزون بیر منظومه ایله اونا جاواب وئرمیشدیر . شاعیرین مکتوبو بو بند ایله باشلاییر :
واله ! اؤیمه منی ، اؤیمه آماندیر !
اودومو یئلله ییب ، آلوولاندیرما !
اؤیوب ، اؤیولمکدن اوره ییم قاندیر ،
بو دردلی شاعیری چوخ اوتاندیرما !
سهند باشقا اثرلری کیمی بو منظومه ده ده اؤز ائلیندن ، وطنیندن و وارلیغیندان مودافعه ائده رک ، بوتون فیریلداقچیلاری قامچیلاییر و بئله دئییر :
چوخ یاخشی بیلیرسیز فیریلداقچیلار !
من نه وطن سیزم ، نه ده گؤبلک ،
دوغما دیاریم وار ، بؤیوک ائلیم وار ،
منیم دیر هم گئچمیش ، هم ده گله جک .........
qaynax SƏHƏNDin facebook yaprağindan


text:
آلتیاینجی عصرده آذربایجان ادبیاتی
آذربایجان تورک ادبیاتی نه قدهر زنگین، محتوالی، گؤزل و دولغون اولورسادا، هلهلیک نسیان اؤرتویو آلتیندا گیزلی قالمیشدیر. کئچن یوزایلده – پهلوی رژیمینین قانلی – قادالی استبدادی، یوردوموزا کؤلگه سالاراق دیلیمیز و ادبیاتیمیزین یاساق اولدوغو، خالقیمیزی بو ادبیاتدان محروم ائتمیش و همین یوزایلده – باشقا ملتلر دؤرد ناللی ایرهلی گئدهن بیر چاغدا، بیزیم آذربایجان خالقیمیز یئرینده دایانیب، تکجه بیر تاماشاچی کیمی باشقا خالقلارا باخمادان آیری بیر چاره تاپمادی. آنجاق بوگون دیلیمیزین آزادلیغی اومودویلا بؤیوک آددیملار ایرهلی آتیب، ادبیاتیمیزین اوزهرینه قونان غوباری اوستوندن سیلمهدهدیر. شوبهه یوخدور کی حقیقت بیر گونش کیمی همیشهلیک بولود دالیندا قالماز. ادبیاتیمیزدا بو حقیقتلردن بیری دیر. بولودلار دالی چکیلدیکده، گونشین شعلهلری گؤزلری قاماشدیران کیمی، آذربایجان ادبیاتینین زنگینلیگی تانینمادا چوخلو گؤزلری قاماشدیریر. ۷جی یوزایلده آذربایجان تورک ادبیاتی چین دووارینین یانیندان باشلاییب مصره قدهر اوزانان اؤلکهلرده یاییلاراق، دهیرلی اثرلر یاراتمیش و یوزلرجه عالیم، شاعیر و صنعتکارلار میدانا گلمیشدیر. بوگون خراساندان توتوب آنادولونون باتیسینا قدهر یارادیجی شاعیرلر آذری تورکجهسینده تانینیرلار. او جملهدن اسفراینلی حسن اوغلو، بابا الیاس، خواجه دهانی، مولوی، خواجه علی خوارزمی، حاجی بکتاش ولی، هامیسی خراساندان باش قووزاییب تورکجه یازیب یارادیبلار. یوزایللر بویو بو آخیمی داوام ائدیب بوگونه قدهر ایرهلی سورموشلر. او بیری یؤندن، آنادولودان باش قالدیران شاعیرلر: خواجه احمد فقیه، خواجه احمد مداح، مصطفی ضریر، سلطان ولد و باشقالاری، حتا مصردن باش قووزاییب گلن سیف سرائی آذری تورکجهسینده شعرلر یازیرلار. بو شاعیرلر ۷جی یوزایلده یاشاییب یاراتمیشلار. آذربایجانین اؤزوندن باش قالدیران شاعیرلر و عالیملرده آز اولمامیشدیر؛ شیخ صفی الدین اردبیلی قارا مجموعه عنوانلی یوزلرجه بویروقلاری اولموش، حسام الدین خوئی تورکجه – فارسیجا سؤزلوکلری اورتایا گتیرمیش، یوزلرجه درویش مسلک شاعیرلریمیز میدانا گلمیش و مثنویلر، دیوانلار اورتایا قویموشلار. بونلارکی بیردن بیره اولمامیش، بلکه بونلارین کؤکو – ریشهسی بوندان قاباقکی یوزایللرده کؤک سالمیشدیر. بونو دوزگون تانیماق اوچون اؤنجه یوزایللره گئدیب کؤکونو آختارماق گره کیر.
۶جی یوزایلده آذربایجاندا زنگین بیر شفاهی ادبیاتلا اوز – اوزه گلیریک. بو زامان دده قورقود دستانلاری گئنیش بیر صورتده خالق ایچینده سؤیلهنیر؛ آشیقلار و اوزانلار مختلیف ائپیک و سئوگی ناغیللارینی خالق ایچینده یارادیرلار و سئویلیرلر. بو زنگین شفاهی ادبیاتلاردان، نهنگ شاعیرلر بهره آلیرلار. خاقانی، نظامی، فلکی، بیلقانی، و باشقالاری بو زنگین ادبیاتدان یارارلانارکن اؤز فارسیجا یازدیقلاری اثرلره سپهلیرلر. اؤزهللیکله نظامی بوتون مثنویلرینده سؤیلهنن داستانلاری خالقین دیلیندن آلمیش، دده قورقود سیمالارینی بیر داها مثنویلرینده جانلاندیرمیش، اوزانلارین دئییشمهلرینی باربد و نکیسا دیلیله فارس ادبیاتینا یئرلشدیرمیش، آذربایجان ادبیاتیندان یئنیلیکلری فارس ادبیاتینا بورج وئرمیش و یوزلرجه آتالار سؤزو، دئییملر، عبارهلر آنادیلیندن پای وئرمیشدیر.[۱] گؤردویوموز کیمی، نظامی حتا عربجه دستانلاریندا – لیلی و مجنوندا – عاشق و معشوقو تورک پالتاری گئیدیریر، اونلاری تورکانه روحیهسیله بزهییر. فارس شاهلاری ایراندان قاچاراق آذربایجان اؤلکهسینه پناه گتیریرلر. بهرام گور بئله بیر شاهلاردان بیری دیر. حتا مقدونیهلی اسکندر آذربایجانا گلدیکده بیر آذربایجانلی قادین قارشیندا دیزه چؤکور.
نظامینین اثرلری باشدان باشا تورک بیر شاعیرین یارادیجیلیغی ساییلیر. نظامی اثرلرینین هامیسیندا تورک اولدوغونا، تورکانه گئدیشلره اشارهلر ائدیر و اؤزونون تورک اولدوغونو دفعهلرله دیله گتیریر:
پدر بر پدر مرمرا ترک بود که هر یک به نیرو یکی گرگ بود
او، تورک کلمهسینی و تورک اولماغینی مقدس سایاراق، حتی پیغمبرین معراجا گئتمهیینیده ترکتازی آدلاندیریر و پیغمبری بئله مدح ائدیر:
زهی ترکی که میر هفت خیل است
سلجوق شاهی اولان سلطان سنجره یازدیغی شعرده، عدالت، صداقت و گؤزهللیگی تورکلرین خصلتی بیلهرک یازیر:
دولت ترکان که بلندی گرفت مملکت از داد پسندی گرفت
چونکه که تو بیدادگری پروری ترک نه ای، هندوی غارتگری
نظامی تورک اولدوغونا گووهنیر، اوغلونا دا تُرکزاده اولدوغونو ایناندیری:
اگر شد ترکم از خرگه نهانی خدایا ترکزادهام را تو دانی
نظامی سئوگیلیسینی قیپچاق تورکلریندن اولاراق اؤیور و دئییر:
پرندش درع وز درع آهنینتر قباش از پیرهن تنگ آستینتر
سران را گوش بر مالش نهاده مرا در همسری بالش نهاده…
نظامی اؤز تورکجه اثرلرینهده دفعهلرله اشاره ائدیر و دئییر:
ترکیام را در این حبش نخورند لاجرم دوغبای خوش نخورند
بئلهلیکله نظامینین دئدیگینه گؤره، شاعیرین خوش دوغباسی شاعیرین آنادیلیندهدیر کی سارایلار بگنمیرلر و لاجرم اوندان محروم قالیرلار، چونکی آخستان بیگ کیمی پادشاهلار شاعیردن فارسجا و عربجه شعر ایستهییرلر و شاعیر آنادیلینده یازماغی ترجیح ائدیر. سعید نفیسی دیوان قصاید و غزلیات نظامی گنجوی کتابیندا، هم بو قونویا اشاره ائدیر و هم مصرده خدیویه کتابخاناسیندا نظامینین تورکجه دیوانی نین الیازماسینا اشاره ائدهرک اونو قبول ائدیر[۲].
تکجه نظامی یوخ، بلکه خاقانینین دیوانیندا دا ملمعلر – ایکی دیلده و گاهدان اوچ دیلده اولان شعرلر واردیر. حتا خالق دیلینده خاقانینین ساوالانا یازدیغی بیر غزلی اوخونماقدادیر. خاقانی آذربایجانی سئویر، شروانی آنا بیلدیکده، تبریزی اؤزونه آتا کیمی بیلیر؛ بیر اوشاق کیمی آنادان اینجیینده آتا قوجاغینا پناه گتیریر و خاقانی شرواندان ایجیییب، تبریزه پناه گتیرمیش و عمرونو بورادا بیتیرمیشدیر. یاددان چیخارمایاق کی بو زامانلاردا، تبریز اؤزهل بیر دوروما مالیک اولاراق، دونیانین باشا – باشیندان بوتون شاعیرلر و عالیملری اؤزونه چکمیش و یوزلرجه بیلگینلر تبریزده یاشاییر و مقبره الشعرا بو دورومون یادگاری دیر.
خاقانی دیوانیندا، زامانین بیر دورومو اولاراق یوزلرجه، بلکه مینلرجه تورک سؤزجوکلری و آدلاری فارس دیلینه داخیل اولور. بو سؤزجوکلرین فارس دیلینه داخیل اولماسی، تکجه آذربایجان شاعیرلری طرفیندن یوخ، بلکه بوتون فارس شاعیرلری ده بو دوروما بویون اگمیشلر. یوزلرجه تورک سؤزلری، یوزلرجه عبارهلر، دئییملر و آتالار سؤزلری فارس ادبیاتینا هدیه وئریلیر. بو سؤزجوکلردن بیر سیراسی بونلاردیر: خان، آق، قره، خاقان، وشاق، آلپ، تنگری، سنقر، پرچم، بیرق، سو، اکمک، قلندر، تتق، منجوق، بیدق، سن، یلواج، تگین، آلپ، طغرا، طغان، ارسلان، خزر، بلغار، قبچاق، اتاق، خانه، و یوزلرجه باشقا سؤزجوکلر.
خاقانی آذربایجان شاعیرلری باشیندا دایاناراق، مداح بیر شاعیر اولورسادا، آذربایجان سبک و سایاغینین فارس ادبیاتیندا و شعرینده باش توتماسیندا اؤنملی رول اوینامیشدیر. اونون شعرلرینده تورک کلمهسی مقدس ساییلاراق، تورکانه روحیهدن دانیشیلیر، ترکتازی، ترکانه، ترکی و باشقا ترکیبلری اؤزهل بیر یئر آلیر. عاشقانه شعرلرده معشوقون «خدنگ غمزه ترکان»دان دانیشیر، تورکلری قان تؤکوجو، کؤچهری، و باشقا توصیفلرله بیلسهده، عشق شحنهسینین ترکتازلیغیندان سؤز آچیر، تورکلری هر یئرده یوخاری یئرده قویور، او جمله ده بئله شعرلری چوخدور:
دل ازرق پوش و ترکان زرق پاشند دلت را خرقه زایشان تازه گردان
و یا مکهده تورکلری عربلره بئله ترجیح ائدیر:
همخدمت این حلقه بگوشان ختن به از طاعت آن کعبه نشینان ریائی
عاشقانه شعرلرینده بو تعریفلر داها گؤزهلدیر. بورادا همیشه تورکلر گؤزهل، دلربا، دلانگیز، کمانکش، ستمگر تانینیر:
تو ترک سیه چشمی، هندوی سپید من خواهی کلهم سازی، خواهی کمرم بخشی
خاقانی ایلک اؤنجه حقایقی تخلوص ائدیردی، آنجاق گئت به گئت آنادیلینه محبت بسلهیهرک، تورک آدی اولان «خاقانی» تخلوصونو سئچیر. بیلیریک آذربایجانین دیلی بوتونلوکله تورک دیلی اولموشدور و فارس دیلی بو شاعیرلره ایکینجی بیر دیل ساییلیردی. بو حقیقتی تکجه بیز دئمیریک، بلکه فارس عالیملریده بونا اشاره ائدیرلر. او جملهدن سعید نفیسی فارس عالیمی و ادیبی دوزگون اولاراق بئله یازیر:
«این نکته مسلم است که زبان شعر فارسی زبان طبیعی و رایج مغرب ایران مخصوصا آذربایجان و اران نبوده و زبان مشرق بوده است که از راه ادبیات وارد این سرزمین شده است. شعر دری در آذربایجان از قرن پنجم و زمان اسدی و قطران آغاز شده و در قرن ششم در زمان ابوالعلاء گنجوی و خاقانی و نظامی و فلکی و قوامی و مجیرالدین بیلقانی که بزرگترین سرایندگان این سرزمین در این دورهاند به اوج بلندی خود رسیده است.»
«ناچار شاعران بزرگ آذربایجان زبان دری را از مادر خود نمیآموخته و از آموزگار درمی یافتهاند و اینکه گاهی در آثار ایشان مخصوصا در شعر خاقانی و نظامی ترکیبات و تلفیقات و تعبیراتی دیده میشود که در عرف شاعران خراسان و عراق یعنی جایی که زبان دری زبان طبیعی بوده است دیده نمیشود جزین دلیل دیگری ندارد»[۳]
بورادا باشقا بیر نوکتهده بودور کی نفیسی مختلف فاکتلارلا گنجهنی آذربایجان بیلهرک، آذربایجانین باشکندی تانیییر[۴]. ارانیدا آذربایجان تاریخیندن ساییر[۵].
نفیسی حتا خدیویه الیازماسینا اشاره ائدهرک، نظامینین تورکجه شعرلرینی تائید ائدیر. آنجاق فلکی، بیلقانی و اونلارجا باشقا آذربایجان شاعیرلری بو زامان آنادیللرینه لاقید قالمیرلار؛ اونون گؤزهللیکلرینی فارس ادبیاتینا هدیه و پای توتورلار. آذربایجان شیوهسی و سبکی آدلاناراق ادبی بیر شیوه ایران فارس ادبیاتیندا یارانیر.
آذربایجان تورکجهسی تکجه شاعیرلر طرفیندن آلقیشلانمیر، بلکه بؤیوک فقیه، عالیم و مفسرلر طرفیندن ده آلقیشلارلا اوز – اوزه گلیر. او جملهدن ابوالقاسم زمخشری بو یوزایلین ان بؤیوک عالیملریندن اولاراق تورک دیلینه ماراق بسلهییب و اسلام دونیاسینین دهیرلی تفسیر کتابی اولان «الکشاف» اثریندن سونرا، «مقدمهالادب» اثریله دونیادا اؤلمز بیر شخصیت تانینیر. زمخشری مقدمهالادب اثرینده تورک دیللرینی آراشدیریب و تورکلرین تاریخیندن دهیرلی معلوماتلار وئریر و عربلره تورک دیلینی اؤیرتمهیه چالیشیر. بو کتابدا عربجهنی تورکلره اؤیرتمه اساس هدف اولورسادا، تورک دیلی حاققیندا درین معلوماتلار وئریر. عربجه سؤزجوکلری سادا و گؤزهل تورکجه کلمهلرله آچیقلاییر. باخین بو کلمهلری بئله توضیح وئریر:
مکتب: اوغلان اوخور یئر
تاوان: ائوین کؤکهسی
شرق: گون دوغار یئر
غرب: گون باتار یئر
مسافرخانه: قونوقلوق ائو
مطبخ: آش بیشیرقو یئر
و…
زمخشری بو اثری ۵۱۶جی ایلده سلجوق سلطانی اولان سلطان اتسز اوچون هدیه وئرمیشدیر. زمخشریدن بیر سیرا تورکجه شعرلرده الده واردیر.
بو دوراندا تورک دونیاسینین بؤیوک بیر عالیمی ده فخرالدین مبارکشاه دیر. اونون «شجرهالنساب» اثرینده تورک عالیملرینین یاشاییشی و اثرلریله تانیش اولوروق. فخرالدین بو اثری قطبالدین آی بیگ اوچون تقدیم ائتمیشدیر. بورادا تورکانه روح ایله تاریخ و ادبیات دونیاسینا باخیلیر و تورکلرین ایگیدلیگی، بهادرلیغی تعریفلهنیر. بو اثر «تاریخ فخرالدین مبارکشاه» عنوانیایلهده تانینیر. بورادا اورتا آسیادان توتوب مصره قدهر اوزانان اسلام اؤلکهلرینده تورکلرین امیرلیگی و حکومتلری تانیتدیریلیر. بو اثر بوگون دونیا دیللرینه چئوریلمیشدیر. تاسفله بو کتابدان تکجه ۱۳۶ صحیفهلیک قدهر قالمیش و قالانی آرادان گئتمیشدیر.
دوغرودان دا ۶جی یوزایلده آذربایجان تورک ادبیاتی چوخ زنگین و گئنیشدیر؛ آنجاق نه یازیق کی بو ادبیاتی آزادانه یازیب – اوخوماقدان هلهده محروم قالمیشیق. شوبهه یوخدور گونش همیشهلیک بولود دالیندا گیزلی قالماز و بوگونلرده بو ایشیقلی گونش بولود دالیندا چیخمادادیر.
قایناقلار و آچیقلامالار:


text:
من ائله مست اولموشام، هئچ بیلمزم اغوا ندیر!
اوسته کی ایفاده فارسلیقدا مست اولموش و اؤز میللی منلیگی و کیملیکلرینی اودوزموشلارین حئکایه سی ساییلار. اونلاردان بیری ده پیمان عارف ساییلار. پیمان عارف جبهه میللی ایران- فارس محفلینه باغلی بیریسی ساییلار. بئله لیکله او فارسلیق اساسیندا حسن شمخانی نین فارس حاکیمیت باشچیسی، حسن روحانی طرفیندن یوکسک پوستا آلینماسینی ضد تبعیض دئیه قلمه آلاراق یوسف عزیزی بنی طرفه آغیز بوزمگه چالیشار، اوخویوروق:
" Peyman Aref: حسن تدبیر دکتر روحانی در انتخاب دریادار حسن شمخانی به ریاست شورای عالی امنیت ملی ، امثال یوسف عزیزی بنی طرف را در برابر این پرسش جدی قرار میدهد که "اگر در کشور ایران به قول شما فرهنگ غالب عرب ستیزی و تبعیض علیه اعراب وجود دارد؛ چگونه یک عرب خوزستان (جایی که شما سنگ دفاع از آن را به سینه خود و دیگران میکوبید) میتواند بالاترین سمت امنیتی این کشور را در اختیار گیرد؟!"[i]
اوسته گؤروندوگو کیمی اؤزلرینی اوزدن ایراق آیدین قلمه آلان، اؤز آنا دیلی و مدنیتلریندن آرینمیش آزقینلار دیل و مدنیتلرین نه اولدوغونو بیله درک ائتمیش دئییللر. بئلنچی ذاتلار یئری گلرکن جمهوری ایسلامی فارس حاکیمیتینی بیله تئوکراتی Theokratie (yunanca: θeokpatίa, < θeός, theós – Allah və kpateiv, Krat(e)ía- Hakimiyət) دئیه، عوامفریبلیک ائدرکن عرب خلافتی و حاکیمیتی دئیه قلمه آلماغا چالیشارلار.
دئمک، حسن شمخانی عرب دیلی و مدنیتی اساسیندا ایران ممالیکی محروسه سی حاکیمیتینده پوست آلمیش بیر مقام ساییلماز. او یالنیز فارس ایستعمارچیلیغینا، فارس دیل و مدنیتینه اجیر اولموش بیر قول ساییلار. قولون دا ایشی قوللوق ائتمک ساییلار. اوندان یانا دا بوگون فارس حاکیمیتی سیرالارینداکی میللی منسوبیتی فارس اولمایان کیمسه لرین پوست آلمالاری، فارس حاکیمیتی نین ایستعمارچی اولدوغونو سورقو و سوآل آلتینا آلابیلمز. ایران ممالیکی محروسه سینده فارس نژادپرستلیک مقوله سی ایسه فارس ایستعمارچیلیغی ماهیتینده اعمال اولموش فارس حاکیمیت سیستیمی ساییلار.
داها آرتیق بیلگی اوچون: ایشیق سؤنمز، گونئی آذربایجانلیلار اوزره فارس ایستثمارلیغی و ایستعمارچیلیغی آغیرلیق باسیرمی، یوخسایا راسیستلیگی؟: http://www.isiqsonmaz.com/Seite%20288.htm
ایشیق سؤنمز، 11.09.2013


text:
سامسونگ و اَپل، سیمکارتلاری اونوددورماق اوچون چالیشیرلار.
چئشیتلی داشیییجیلار آراسیندا سیم کارت دییشمه داها ماموتلارا قوشولماق دوروموندا دیر. یاخین گلهجکده سیم کارت دییشمک اوچون بیر ندن قالمایاجاق. سامسونگ، اپل و GSM بیرلیکده، دونیانین بوتون جئب تلفونو دوزلدن شیرکتلرله، تلفونون ایچینده یئرلشمیش استاندارد سیم کارت قونودا دانیشیق آپاریرلار. بو دا چئشیتلی داشیییجیلار آراسیندا، بیریندن او بیریسینه کئچمک اوچون داها راحات بیر یول حئساب اولور. بو یئرلشدیریلمیش سیم کارتین آدی e-SIM آدلانیب.
بو گونکو سیم کارتلار، خیردا بیر پلاستیک تیکهسی دیر کی سیزین تلفن نمرهنیز، دئیتا پلانلاری و قوشولدوغو تلفونون شبکهیه تانیددیرماق اوچون گرکن معلوماتی اؤزونده ساخلاییر و اؤز شبکهلری وئردییی سرویسلردن باشقا بیر سرویس وئرمیرلر. یئنی سیملر ایسه داشیییجینی دییشمک اوچون چوخ راحات سئچیم ایمکانی وئرهجک. بو اوزدن ده اونا سیزین اَلینیزدن اوزاق، گؤزه گؤرونمین سیم کارت دا دئییلیر.
Financial Times-آ اساسلاناراق، ذکالی جئب تلفونلاری صنایعسینده دونیانین ایکی اَن بؤیوک آدلاری، بو e-SIM کارتلار حاقیندا “قاباقجیل دانیشیقلار” آپاریرلار. ایستانداردلارین ۲۰۱۶-جی ایلده تاماملانماسی گؤزلنیلیر.
بلک بئری ۹ نمرهلی سیم کارتلارا دوشونور.
جیاِساِم AT&T ، Orange، Telefonica، Vodafone، Deutsche Telekomو Etisalat and Hutchison Whampoa داشیییجیلاریلا e-SIM قونوسوندا راضیلیغا چاتیب.
اپل اؤزونه مخصوص سیم کارت حاضیرلاماق حاقدا دوشونور.
قایناق: http://fossbytes.com/


text:
سینئما؛ یئددینجی صنعت / حامید مورسلی
سینئما، فیلم اوستونه یئرلشیدیریلمیش گؤرونتولرین یا دا چکیلمیش صحنهلرین ایشیقلا بیر پردهیه آرد آردا دوشورولهرک حرکتلی گؤرونتولر ألده ائدیلمهسی تمهلینه سؤیکنن صنعت (هنر) ساحهسی. سینئما، هر هانسی بیر حرکتی دوزهنلی آرالیقلارلا پارچالارا بؤلهرک بونلارین شکیللرینی تعیین و سونرا بونلاری گؤستریجی گوجویله قارانلیق بیر یئرده، بیر پرده اوزرینده عکس ائتدیرهرک حرکتی یئنیدن مئیدانا گتیرمه ایشیدیر.
فیلم گؤسترمهیه یارایان اؤزهل بیر ماشینلا گؤرونتولرین آغ پردهیه عکس ائتدیریلدییی سالون و یا قورولوشا دا سینئما دئییلیر. ایلک فیلم جیهازینا سئحیرلی فنر (lanterne magique) دئییلمیشدی.
آیریجا سینئما، یئددینجی صنعت اولاراق قبول ائدیلیر.
سینئما فیلملرینین تاریخی
“یئددینجی صنعت” اولاراق گؤرولن سینئما، اصلینده پردهیه آرخا آرخایا گلن شففاف بیر فیلم شعریدی. اوزریندهکی شکیللرین، بئینین گؤزونون، آغ طبقهسی اوزرینه دوشن گؤرونتونو قیسا بیر زامان داها ساخلاماسی، حرکتلی گؤرونمهسیندن دولایی اورتایا چیخدی. ایلک تاپیلدیقدا اینسانلاری چاشمیشا اوغراتماسی سببی ایله “سئحیرلی فنر” آدینی آلان سینئمانین گلیشیمهسینی قورویان ایلک اویهلریندن بیری، ۱۸۲۴ده اینگیلیس فیزیکاچیسی (استاد فیزیک) Peter Mark Roget یاییملادیغی “حرکتلی جیسملره باغلی اولاراق گؤرونتونون داواملیلیغی” آدلی ایلک قورومسال نظرییه اولدو . موختلیف اؤلکهلردن بیر چوخ تؤرهدیجیسی حرکته کئچیرن بو قورومدان گؤرونتونون داواملیلیغینی تأمین ائدن بیر-بیرینه بنزر جاهازلارلا (وسیلهلرله) گلیشدیریلدی. بو ندهنله سینئمایلا ایلگیلی جاهازلارین ایلک اول هارادا و نئجه اورتایا چیخدیغینی قطعی اولاراق دئمک چوخ زوردور .
سینئمانین تمهلینده یاتان یانیلساما(یانسیلاما)، بئینین گؤزونون آغ طبقهسی اوزرینه دوشن گؤرونتونون ایتمهسیندن سونرا داها قیسا بیر موددت قبول ائتمهیی داوام ائتدیرمهسی و آردیجیل آغ طبقه گؤرونتولرینی، حرکت ائدر شکیلده قبول ائتمهسی فاکتلارینا سؤیکهنیر. بونا گؤره اینسانین گؤزو، بیر پرده اوزرینده موعین بیر سورعتله (عومومیتله سسسیز سینئمادا ثانیه ده ۱۶، سسلی سینئمادا ثانیه ده ۲۴ کادر=فئرئیم) آرد آردا عکس فیلم فئریملرینین گؤرونتولری کَسینتیسیز بیر حرکت ایچینده گؤرونور.
گؤزون، سینئمایا اساس تشکیل ائدن بو اؤزهللییی فوتوگرافین (فوتوشکیل) تاپیلماسیندان چوخ اؤنجه بیلینیردی، اؤرنهیی هر صحیفهسینه بیر شکیل چکیلمیش کیتابلاری سورعتله چئوریلمهسییله حرکت ایزلهنیمی یارادیلا بیلینیردی. ۱۸۳۲ ده تولید اولان phenakistoscope و ۱۸۳۴-ده گئرچکلشدیریلن zoetrope کیمی اوپتیک آلتلرله عئینی تمهله سؤیکنهرک حرکتلی گؤرونتولر یارادیلمیشدی. ۱۸۳۹-جو ایلده فوتوگرافین تاپیلماسیندان سونرا، حرکتی برابر و چوخ قیسا آرالارلا ثابیت فوتوشکیللر اولاراق تعیین ائدن یؤندملرله Edward Muybriagef، یان-یانا دیزدیغی فوتوشکیل ماشینلارییلا قاچان بیر آتین گؤرونتولرینی ثبت ائدیب و دؤنن بیر دیسک ایچینه یئرلشدیردییی بو فوتوشکیللرله حرکتلی بیر گؤرونتو یاراتماغی باجاردی (۱۸۷۷). فرانسهلی فیزیولوق Etienne Jules Marey 1882-جی ایلینده قوشلارین اوچوشونو آراشدیرماق اوماجیلا، ثانیه ده ۱۲ فوتوشکیل چکن و اوزهرینه کامئرا تاخیلمیش بیر ماشینلی توفنگه بنزهین بیر جاهاز گلیشدیریلدی. ۱۸۸۷ده آمئریکالی Hannibal Goodwin-نین فوتوشکیل چکیلیشینده سئللولیت فیلم قوللانماسیندان، بیر ایل سونرادا George Eastman-نین بو تطبیقی گلیشدیرهرک مازیراغا ساریلی سئللولیت فیلم شهریتینین آردیجیل ایستحصالینی باشلاتماسی، سینئما فیلمینین گئرچکلشدیریلمهسی اوچون بوتون اؤن شرطلری حاضیرلامیش اولدو. Thomas Alva Edison ایله کؤمکچیسی William Kennedy Laurie Dickson-ین ایختیرالاری سینئماگراف، کامئرانین ایلک بیچیمی (فورماسی) اولاراق اورتایا چیخدی. بو جاهازلا، قیراقلارینا دوزهنلی دلیکلر آچیلمیش، ۱۵ میلیلیک فیلملر اوزهرینه ثانیه ده ۴۰ گؤرونتو یئرلشدیریله بیلیردی. ائدیسون “سینئماتوسکوپ” آدی وئردییی بیر گؤستریم جاهازی آراجیلیغیلا دا بو گؤرونتولری حرکتلی بیر شکیلده عکس ائتدیرمهیی باجاردی. آما بو جاهاز، گؤزلرینی ایکی کیچیک دهلیگه دایایان تک بیر تاماشاچی طرفیندن قوللانیلا بیلیردی. سینئماتوسکوپلارین تیجاری اولاراق ساتیشا چیخاریلماسییلا بیرلیکده ائدیسون، کوتلوی فیلم چکیلیش ائدیلمهسی و گونشین وضعیتینه گؤره تهکرلری اوزهرینده چئویریلن ایلک فیلم ایستودییاسی Black Maria-نی اینشا ائتدی.
سینئماتوسکوپو پاریس’ده گؤرهن فرانسهلی Lovis و Auguste Lumiereقارداشلاری دا گلیشدیردیکلری سینئماتوگراف آدلی جیهازلا ایلک دفعه حرکتلی گؤرونتو ألده ائتدیلر. بو اوزدن سینئمانین دوغوشونون جارچیسی و دئمک تاریخه کئچن أن اؤنملی گلیشیم بو اولدو. سینئمانین “آتاسی” اولاراق آدلاندیریلان لومیئیری قارداشلاری، خالقا آچیق ایلک فیلم نوماییشلرینی ده ۱۸۹۵-جی ایلده پاریسده گؤستردیلر.
سورهسی(مدت نمایشی) ۱۵ دقیقهیه محدود اولاراق بو ایلک دؤنم فیلملر، اویون اوینایانلار، بیر دمیرچینین چالیشماسی، عسگرلرین گئدیشی یا دا بیر کؤرپهنین بسلنمهسی کیمی گوندهلیک حیاتدان آلینمیش گؤرونتولردن عیبارت ایدی. سونرالار قیسا کومئدییالار (کمدی)، خبر فیلملر و سندلی فیلملر ده چکدیلر. سینئما یولو ایله موعین بیر اؤیکو ایضاح دؤورو ایسه فرانسهلی یؤنتمن Georges Melies ایله باشلادی.
باشلانقیجدا تجروبه یا دا ساده أیلنجه نؤوعو اولاراق گؤرولن سینئما، سورعتله آرتان ماراق قارشیسیندا گئنیش سالونلاردا کوتلهلره خطاب ائتمهیی باشلادی. قیسا زاماندا آدلیم أیلنجه واسیطهسینه چئوریلن سینئما، ۲۰-نجی عصرین باشلاریندا اؤنملی بیر تیجارت و صنایع ساحهسی دورومونا چاتدی. آوروپادا و آمئریکادا خالق آراسیندا “رؤیا سارایلاری” آدی وئریلن لوکس و دبدبهلی سینئما سالونلاری تیکیلدی.
ایلک ایللرده سسی و گؤرونتونو بیرلیکده یازان بیر جاهاز اولمادیغیندان دولایی فیلملر سسسیز ایدی. سسسیز سینئما سورهجینده چکیلن فیلملر، گرهک فیلمین یؤنتمنلری و گرهکسه فیلملرین نؤوعلری باخیمیندان بؤیوک بیر چئشیتلیلیک سرگیلهدی. فیلمین قونوسو بعضن “سیرک” ،بعضن دونیانین موختلیف یئرلرینه گؤندریلمیش ویدئوگیرافلار یئرلشدیردیکلری خبر و سندلی فیلملر اولدو .
آنجاق بیرینجی دونیا ساواشینین باشلاماسییلا بیرلیکده آوروپا سینئماسی آز قالا چؤکونتویه معروض قالدی. چونکی فیلمین آنا ماددهسی اولان سئللولیت، باریت ایستحصالیندا ایستیفاده ائدیلمکده ایدی. حالبوکی، عئینی دؤورده آمئریکا سینئماسی اؤنملی گلیشمهلره صحنه اولدو. بیر “میلتین دوغوشو” و “دؤزومسوزلوک” کیمی فیلملرله آدینی ائشیتدیرن آمئریکالی یؤنتمن David Griffith، سینئمانی تام بیر أیلنجه واسیطهسی اولماقدان چیخاریب تاماشاچینی عئینی زاماندا دوشونمهیه ده یؤنلدن، چوخ یؤنلو بیر آنلاتیم آراجیلیغینا چئویردی.
او ایللرده آمئریکادا سینئما ساحهسینده بؤیوک بیر پارتلاما یاشاندی؛ اوزون و یوکسک خرجلی فیلملر آرد آردا چکیلمهیه باشلاندی. “ایستار(اولدوز)” تیپلی اویونچولار بو دؤورده چیخماغا باشلادی.
بیرینجی دونیا ساواشی سونراسیندا، دؤیوشون ییخدیغی آلمانییادا سینئما آدینا بؤیوک آددیملار آتیلدی. فیلملرین گئنَلی تاریخی قونولار اوزهرینده، گؤستهریشلی و دبدبهلی سیاسی-ایدئولوژیک نسنهلرین یئرلشدیریلمهسی ایله مئیدانا گلدی.
عئینی دؤورده، SSRI-ده دونیانین ایلک سینئما مکتبی اولان دؤولت فیلم اینستیتوسو قورولدو. چاغداش سینئمانین قاباقجیللاریندان Sergei Eisenstein، “پوتئمکین زیرئهلیسی” نی، دؤورون قاباقدا گئدن یؤنتمنلردن Vsevolod Pudovkin سسسیز سینئمانین باش اثرلریندن اولان “آنا”-نی بو دؤورده چکدی.
یئنه بو دؤنم، دؤیوشدن یارا آلمادان چیخان آمئریکادا، سینئما أن بؤیوک صنایع بوداقلاریندان بیری وضعیتینه گلدی. یوموشاق ایقلیمی ایله آچیق هاوا چکیلیشلرینه اویغون اولان لوس آنگئلئس (Los Angeles) شَهَرینده هالیوود Hollywood، آمئریکا سینئما صنایعسینین اورتا دورومونا گلدی.
Metro-Goldwyn-Mayer, Paramount, United Artists کیمی نهنگ فیلم شیرکتلری او دؤورده قورولدو. وئستئرن فیلملر ایله کومئدییانین رواجدا اولدوغو بو ایللرین أن اؤنملی آکتیورلارینین بیری چارلی چاپلین اولدو. ۱۹۲۰-جی ایللرده بیر هفتهده اوتوز میلیوندان چوخ آمئریکالی سینئمایا گئدیردیرلر.
سینئمادا سسلی فیلم دؤورو ۱۹۲۰-جی ایللرین سونو ایله ۱۹۳۰-جو ایللرده باشلادی. تاماشاچی ساییسینی بؤیوک اؤلچوده ائتکیلهین سسلی سینئما، آکتیورلوق ساحهسینده اؤنملی دهییشیکلیکلره یول آچدی. سسسیز سینئمانین شیشیردیلمیش أل-قول حرکتلرینه دایانان اوصلوبو یئرینه دوغاللیق و یالینلیق اؤنم قازاندی .
Walt Disney ایلک سسلی چیزگی فیلمینی بو ایللرده گئرچکلشدیردی. دؤنهمین اؤنده گلن یؤنتمنلری John Ford, Howard Hawks, Frank Capra, George Cukar و Orson Wellesخوصوصی اوصلوبلارییلا سینئما صنعتینه اؤنملی قاتقیلار آرتیردیلار. گرگینلیک فیلملرینین آتاسی ساییلان آلفرئد هیچکاک دا بو دؤنهمین آدلیم آدلارینداندیر.
سینئما سئکتورونا تاثیر ائدن فاکتورلار
رنگلی سینئمایا کئچیشینده ایشارلهین بو دؤورون رنگلندیرمه مئتوددان ایلک فیلمین والت دیزنینین “اوچ کیچیک دوووز” آدلی چیزگی فیلمی اولدو. آنجاق، ایکینجی دونیا ساواشی ایللرینده سینئما دونیاسی بؤیوک بیر دورغونلوق یاشادی. بو دؤورده، عومومیتله اوردولارا روحیه (مورال) وئرمهیی مقصد توتان ساواش فیلملری چکیلدی. نه وار کی، دؤیوشون سونوندا آمئریکا سینئماسینداکی سانس و سئناریو یازاری و یؤنتمنلرین “قارا لیسته” آلینماسی سینئمانی دریندن ائتکیلهدی.
تئلئویزیونون قورولماسی و سینئمایا ائتکیسی
سینئمانی تاثیر ائدن بیر باشقا اؤنملی گلیشمه، ۱۹۵۰-۱۹۶۰ آراسیندا یاشاندی. “آغ شوشه” اولاراق دا کاراکتئریزه ائدیلن تئلئویزییانین سورعتله یاییلماسی سینئما ایزلهییجیسین ده آزالتدی و بعضی بؤیوک فیلم شیرکتلرینین چؤکمهسینه ندهن اولدو. بونون نتیجهسینده یئنی آختاریشلارا گیرن بعضی یؤنتمنلر، هالی وودون، زوراکیلیق، میللیتچیلیک کیمی قونولارداکی قلیبلشمیش (غالیبلشمیش) سینئما آنلاییشینین ائشییینه چیخان فیلملر یؤنلتدیلر و سینئما دا گنجلییه یؤنهلیندی.
سینئما تئاتر، ۱۹۷۰ و ۱۹۸۰-جی ایللرده ائتکیلهییجی سس و گؤرونتو ائفئکتلرینین قوللانما ماجراسی و فانتاستیک فیلملرینی آغیرلادی. فیلم خرجلری گؤزهگلیم نیسبتده آرتدی. آنجاق، ویدئونون یاییلماسی ایله بیرلیکده بو دؤنمده “ائلئکترونیک سینئما” اؤنم قازاندی. ویدئو بازارینین یاراتدیغی طلب سببی ایله بؤیوک شیرکتلر قدر موستقیل کیچیک شیرکتلر ده فیلم دوزلتمه ایمکانی تاپدیلار. بونون ائتکیسی ایله موستقیل یئنیلیکچی سینئماسی جانلاندی.
ایندیکی واختدا ایسه سینئما، اینسانلاری گوندهلیک حیاتدان قوپماق، أیلنمک و یا خوش واخت کئچیرمک اوچون تئز-تئز گهتدییی أیلنجه واسیطهلریندن بیری حالینا گلدی. هر نه قدر بؤیوک ائکرانلی تئلئویزییالار سینئمایا تاثیر ائتسهلر ده، قارانلیق سالونلاردا نهنگ ائکراندا فیلم ایزلهمهنین وئردییی ذؤوق دهییشمهدی. آنجاق سینئما اوچون أن اؤنملی اؤیه(عونصور)، آرتیق هالیوودون گؤزهگهلیم یییهلنمهسی، هر نه قدر موستقیل فیلملرین گلیشمهسی و آوروپا سینئماسی اؤزونه مخصوص اثرلر اورتایا قویسا دا ائورنسللیین(گلوبالیزاسیون) ائتکیسینده آمئریکا سینئماسی ائتکیسینی آرتیردی. سینئما، آرتیق ۱۱۰ دقیقهده، صنایعلشمهنین ائتکیسیله یالنیزلاشان و داواملی دهییشن گوندم قارشیسیندا دویارسیزلاشان اینسانلارا هم قاچیش هم ده دونیانی تانیملاما ایمکانینی تقدیم ائدیر.
یازیچی:حامید مورسلی
قایناقچالار:
۱- تورکجه بیلگی دوشرگهسی
۲- دایرهالمعارف هنر، رویین پاکباز، انتشارات فرهنگ معاصر
۳- تاریخ سینما، جوزپه لودوکا، ترجمهی حسن صفاری


text:
شاعر «حسین آغیارلی»یا باش ساغلیغی
چوخ تاسفله شاعر دوستوموز «حسین آغیارلی» اؤز سئویملی قارداشی و ادبیاتیمیزین صمیمی قایغیکشی «جبرائیل سیف هریس»ی الدن وئرمیشدیر. «جبرائیل سیف هریس» خصوصیله انقلابدان سونرا ادبی درنکلریمیزین قورولماسیندا جدی تلاش گؤسترن وطنداشلاریمیزدان اولموش و تهران شهرینده بیر چوخ آذربایجان ادبی مدنی شخصیتلریمیزین اثرلرینین یاییلماسیندا فعالیت ائتمیشدیر. «جبرائیل سیف هریس» خرداد آیینین اوچونجو گونو تهرانین “امام خمینی” خستهخاناسیندا خرچنگ(سرطان) خستهلیگینه تسلیم اولموش و ابدیلیک اولاراق آرامیزدان کؤچموشدور.
ایشیق- آذربایجان ادبیات و اینجه صنعت سایتی امکداشلاری بو آجی ایتگینی شاعر «حسین آغیارلی»یا، «سیف هریس» عائیلهسینه و مرحومون تانیشلارینا باشینیز ساغ اولسون! دئییر و ادبیات خادیمی «جبرائیل سیف هریس»ین خاطیرهسینی عزیزلهییر.
ایشیق- آذربایجان ادبیات و اینجه صنعت سایتی
۳ خرداد ۱۳۹۴


text:
اونودولموش داهی، آفرا بئن Unudulmuş dahi - Afra Ben
اونودولموش داهی، آفرا بئن
حاضیرلایان: گونئل ائیوازلی
کؤچورن: حسین واحدی
"محبت سیرلیلیک پالتارینی اوزهریندن آتدیقدان سونرا اوولکی ذوقوندان محروم اولموش اولور"
آفرا بئن
یازینین آردی ...
حیات سئوینجی Həyat sevinci
حیات سئوینجی
یازار: جون قولسورسی
حاضیرلایان: حسین واحدی
بو، بئرکلی-ایسکوئرین یاخینلیغیندا اولوب. من تر ایچینده، نئجه دئیرلر “داشینان املاک”لا [منقول اموال] دوپدولو حالدا ایستی قوناق اوتاغیندان چیخدیم. گیریش قاپیسی باغلاندی، باتی [غرب] کولهیی اوزومه چیرپیلدی و من آز قالا بالاجا قیزی تاپدالایاجاقدیم.
بلکی، بئش یاشی اولاردی. أینینده دیزلرینی اؤرتن قیرمیزی أتک واردی، اوتوراجاقدا اوتورموشدو. او، ألینندهکی اوستونده ایکی-اوچ قومرال [قهوهای] یارپاق اولان قورو بوداغی سککینین قیراغینا وورا-وورا ریتمله ماهنی اوخویوردو. توند قومرال چالارلی [رنگلی] بوروق [فرفری] ساچلاری یومرو [گیرده] صیفتینه دوشموشدو؛ یانیندا بؤرک قالیقلاری واردی، گؤزلریندن ایسه چیلغین قارا بهبهکلر بویلانیردی.
او ائله واله ائدیجی ایدی و همین بو “داشینان املاک”آ او قدر اوخشامیردی، آدام اوندان آرالانا بیلمیردی.
و من کوچهده یاناکی، یئنجهک [خرچنگ] کیمی حرکت ائدیردیم.
او، بیلیردی، من یاناکی گئدیرم؛ او بیلیردی، نؤوبتچی “بوببی” تینین هاراسیندا دایانیب، او اطرافداکی هر شئیی بیلیردی. اوزاقلاشدیغیمی گؤرنده منیمله اویناماغا باشلادی. بیسکویت ایستهین ایت کیمی باشینی چیینینه طرف أییب اوزونه تؤکولن ساچلارینین آراسیندان منه باخدی. او گولومسهدی، تینی دؤنه-دؤنه من ده گولومسهدیم. آیاققابی سسی ائشیدیلدی، او دا تیندن گؤروندو. اوتوراجاقدا اوتوراندا دا یاراشیقلی گؤرونن قیز آیاق اوستده داها چهکیجی گؤرونوردو. اصلینده بؤیوک قیز اوچون اولان بؤرکوندن آنجاق خاطیرهلر قالمیشدی. باشینا قویدوغو بو باش گئییمی پئیسرینه دوشموشدو. قیرمیزی أتهیی دئشیک-دئشیک ایدی، گونده قارالمیش یالین آیاقلارینا قادین آیاققابیلاری گئیینمیشدی. بوداغی یئللهده-یئللهده دالیمجا گلیردی. منیمله برابرلشنده آشاغیدان اوزومه باخیب یئنه دالا قالیردی.
یولدان کئچنلر اونا دقتله باخیردیلار، او ایسه فکر وئرمیردی.
اوکسفورد خییاوانیندا دایانیب دانیشدیق. صحبت بیرجه سؤزدن کئچیردی:
- شکرلمه [آبنبات/قندی] ایستهییرسن؟
من گئتدیم، او بوداغی ویترینین شوشهسینه وورا-وورا و ایری قارا گؤزلریله دالیمجا باخا-باخا قالدی.
نؤوبتی دفعه دالا باخاندا او، باشقا اوشاقلارلا اویناییردی، اونون قیرمیزی أتهیی ایسه آداملا دولو کوچهده فیرلانیردی.
آچیقلاما:
1. چئویرن: حمید پیرییئو
2. جون قولسورسی، اینیگیسجه؛ John Galsworthy، فارسجا؛ جان گالزورثی. جون قولسورسی [1867-1933]، اینگیلیس یازیچی و دراماتورق [نمایشنامه یازاری]، مشهور "فورسایتلار حاقیندا ساقا" سیلسیلهسینین مؤلفی، ادبیات اوزره نوبئل اؤدولونون قازانانی (1932).
hekayəni latin əlifbasında oxu ....
Günəş ilə Günəbaxan - hekayəcik
yazar: Hüseyn Vahidi
Sarı saçlı günəş, göyə dırmaşmış dağların arxasında, xoruzun banlamasını gözələyirdi. Axşamdan, buğda tarlasında olan yalnız günəbaxan isə qara dənələrini günəşin batan yerinə tutub, günəşi görmək ümidilə yuxlamışdı.
Bir azdan, xoruz, səsini başına atdı. Kənd evlərinin çıraqları bir-bir işıqlandı. Günəş gözələdiyi anı görüncə doğmağa başladı. Günəbaxan, sevincək yuxudan oyandı. Sevədiyi günəşi bırdaha görə biləcəyinə çıçəyı çartladı.
Çox keçəmədi günəş göy üzündə, hər yanı baxışı altına aldı. Günəbaxan, günəş bunun üçün gəlibdir deyə, üzün ondan çevirəmirdi. O, uçub günəşin yanına getmək arzusundaydı.
Yavaş-yavaş axşam gəlib çatırdı. Günəş yerə sərdiyi saçlarını darayıb, hörməyə başlamışdı. Günəbaxan isə günəşin getəməsindən üzülürdü. O, bilirdi birazdan günəş batıdakı uca dağın arxasına gedib yox olacaqdır.
Çox çəkəmədi günəş dalına baxmadan, batının lap o uzaqlarında itərək qaranlığı yadigar qoydu.
حیکایهجییی عرب الفباسیندا اوخوماق اوچون تیکلایین ...
ایسوپیا İsopiya
ایسوپیا
یازار: گونئل ائیوازلی Günel Eyvazlı
کؤچورن: حسین واحدی
یانما! آتش سویوقدور. اوندان قورخدوغوندان سنی یاندیرار. کیبریت چؤپونون اوجوندا گزیشن آلووا دقتله باخ، ایستهسن بارماغینی یاندیرماز. بلکه درینه یونگولجه توخونا بیلر. او سنی سئوسه، قویماز کول اولاسان. نئجه کی، مینیللیکلر اؤنجه أللری باغلی آتشه آتیلان ایبراهیمی آلوو سالامات ساخلادی. آذرین اوغلو یانا بیلمزدی. اونون داخیلینده قیغیلجیم وار ایدی. اود اونو سئویردی. اگر داخیلینده قیغیلجیم وارسا بیرگه آتشلنهجکسن. بوزا بنزهسن قارلا، ایستییه بنزهسن گونشله دوست اولاجاقسان. باخ، ایچینده نه گزدیریرسن؟
یول سنی هارا ایستهسن آپارا بیلر. سن هارا گئتمک ایستهدیگینی بیلیرسنمی؟
حیکایهنین آردی ...


text:
سونای گئجه سی (شب سونای) در آزربایجان روز عشاق میباشد
این روز و شب (۳۱ شهریور) برابر روز ولنتاین است
در این شب ماه و خورشید در زاویه ۱۸۰ درجه روبرو می شوند
روز و شب ۳۱ شهریور از طرف آذربایجانی ها روز عشق شناخته شده و عزیز شمرده می شود. +
« سونای » یا همان « سون آی » یایین آخیرلاریندا سون آیلی گئجه لرده چیاخان آیا دئییلیر. بو زامان اکین دریولوب، خیرمن لر ییغیلار آما هله پاییز دوشمه میش اولار. بو گئجه آی لا گونش ۱۸۰ درجه زاویه ده اوزله شیرلر. دئمک اولار بونلار بیر بیرلر ایله اوز اوزه قالیب، بیر – بیرینین اوزون بوتون گؤرورلر. آنجاق بو گؤرمه چوخلو تله سیک حالدا اوز وئریر.بئله کی پاییزین اعتدالی اولدوغونا گؤره گئجه و گوندوز برابر دیلر. بو گئجه سانکی آی ایله گون گیزلن پانج اویناییرلار. بیری او بیرسینه چاتماق ایسته ییر آما چاتا بیلمیر. سانکی آی گونشین آردیجا قاچیب آما یئتیشه بیلمیر. آی بئله لیک له اسطوره لر ده سئودالانیر. ائله اولور کی خالقی دا سئودالاندیریر. خالقین سئودالی گؤزلرینده آیین دولاشیغی داها سئودالی گؤروشور.
سونایین سوداسی سونسوزدور. بلکه ده ابدی تیکرارلانان بیر سئودا دیر. هر ایل بیر تاپماجا کیمی، بیر گیزلن پانج کیمی تیکرارلانیر.
بو گؤزل دوشونجه آزربایجانین ان اسکی دوشونجه لریندن دیر و اونون یاشی ایسلام دان قاباغا یئتیشیر. هله ده بعضی کندلر ده ائله اسکی چاغلارا تای بو گئجه ییغیشیب، اویناییب و بوتون آیین سئوداسین قوتلارلر
سون آیز موبارک اولسون


text:
آرشیو برای مهر, ۱۳۹۲
۱۰مگابیتلیک اینترنت،ایلک کز ایراندا
“ارتباطات ثابت ایران” شیرکتینین مودورو،ایلک کز(اولین بار) ایراندا ۱۰مگابیتلیک اینترنتین ساتیشیندان خبروئردی ،محمدحسین نیک اختر ،مهر آژانس خبرلیگیله (خبرگزاری) دانیشیقدا،دئدی:ائو قوللانیجیلاری(کاربر) اوچون،سورعتلی اینترنت ثانیهده۲مگابیت سورعتله عرضه اولاجاق ،دئمهلیدیر ایلک کز اولاراق،۵ و۱۰ مگابیتلیک اینترنت، تیجاری قوللانیجیلارا عرضه اولاجاق ،دئمهلیدیر، ۱۰ و۵ مگابیتلیک اینترنت، یالنیز،تیجاری قوللانیجیلارا عرضه اولاجاق .محمدحسین نیک اختر…
رئکلاملارین فایدالاری وضررلری
آل وئر ائتمهدن اول آل/گؤتورجه ییمیز محصوللارین قیمتلرینی آراشدیرار عینی کئیفیتدکی محصولون ان اوجوزونو آل/گؤتورمهیه چالیشاریق. چونکی لازیملی آراشدیرمانی ائتمزسک پول اؤدهیهرک ضرره اوغرایا بیلریک. رئکلاملار ایشده تام بو نقطهده بیزه بازار حاقیندا معلومات و بیر آز دا سئوینج وئرهرک کؤمکچی اولارلار.خصوصیله حیاتیمیزا تئلئویزیون گیردیکدن سونرا، رئکلامسیز بیر حیات دوشونه…
آیفون۵S و ۵C،اپل شیرکتینه نئچهیه چیخیر!
اپل کمپانیسی، یئنی اورونلرینی(محصول) بازار عرضه ائدندن سونرا،آراشدیرمالار (تحقیقات) بو یئنی آیفونلارین اوستونده باشلادی،بو آرادا،اپل کمپانیسینه، یئنی آیفون نئچهیه چیخیر سوالی هرکسین قافاسینا گلیر، آیفون۵S و ۵C،آدلیم اپلین اورونلرینی،هزینه باخیمیندان بو شیرکته قورتارمیشی نئچه اولور! IHS iSuppli وئردیگی وئریلهره(داده) وبیلگیلره گؤره،آیفون۵Sین جورلهمه قیمتی ۱۹۹دولار دی.دئمهلیدیر، ۵Cموبایلی ایسه،۱۸۰دولار هزینه ایله جورلهنیب.۱۹۹دولار…
گوگل ۱۵ یاشلیغینی،ایلک دفترینده قوتلادی!
بو هفته گوگلین ۱۵ینجی ایلینین دوغوم(تولد) گونودور ،دئمهلیدیر،دونیانی ایندی گوگلسیز سانیماق اولماز.”لری پیج” و “سرگئی برین” ۱۵ ایل قاباق،گوگلین ایلک دفترینی بیر بالاجا گاراژدا آچیلیش ائتدی لر.گوگلین ایجاره ائتدیگی گاراژ،Susan Wojcicki خانیمین گاراژ ایدی،آرتیرمالی دیرSusan Wojcicki گوگلین یوکسک مودورلریندن بیریسی دیر،سوزان،دونیانین ۱۰۰گوجلو قادینلاریندان بیریسیدیر.، هر اینسان،بیر فیسبوک حسابی، فیسبوک شیرکتین…


text:
“بیرتونز” دیلیمیزین موسیقی سسیتوسط bilimsesi
دونیانین ایلک موبایللاری نئجه بیر گؤرونوملری واریمیش؟!توسط محسن کسایی
گؤی داشی قزوین بؤلگهسینه دوشدوتوسط bilimsesi
عرب الیفباسیندا تورکجه ویکیپدیا صفحهسی یولا سالیندیتوسط bilimsesi
اردبیل بیلیم یوردونون دؤکتور،”راجر تیلور” اؤلدولونو قازاندیتوسط bilimsesi
۲۰۱۵ ایلینده کئچیریلن وئنیز فیلم فئستیوالینین داورلر هئیتی بللی اولدوتوسط حامید مورسلی
تئکنولوژی»
دونیانین ایلک موبایللاری نئجه بیر گؤرونوملری واریمیش؟!مرداد ۹, ۱۳۹۴ ۳:۰۰ ب.ظ
-
عرب الیفباسیندا تورکجه ویکیپدیا صفحهسی یولا سالیندیعرب الیفباسیندا تورکجه ویکیپدیا صفحهسی یولا سالیندی.دئمهلیدیر بوندان اؤنجه عرب الیفباسیلا یازیلان تورکجه،آذربایجانجا دیلین قوللاریندان...توسط bilimsesi در مرداد ۹, ۱۳۹۴ ۱۲:۲۴ ق.ظ
-
اردبیل بیلیم یوردونون دؤکتور،”راجر تیلور” اؤلدولونو قازاندیدؤکتور ماندانا امیری “راجر تیلور” اؤلدولونو قازاندی.دؤکتور ماندانا امیری اردبیلین محققی بیلیم یوردونون(دانشگاه) شیمی قولونون اؤیرتیم...توسط bilimsesi در مرداد ۸, ۱۳۹۴ ۴:۰۷ ب.ظ
-
فیس بوکدا پروفایللارا ائتیکت آرتماق اولاجاق!فیس بوک دان یئنی اؤزهلّیگ آدلیم سوسیال مدیا آغی فیس بوک، سون ایللرده جیدّی گهلیشتیرمهلهر ایله قولانجیلارینین قارشیسینا چیخیر. اساسا...توسط محسن کسایی در مرداد ۸, ۱۳۹۴ ۱۰:۵۹ ق.ظ
ساغلیق»
روح ساغالتیجیلیقدا(پسیکوتراپی ده) اینجه لیکلر(۲)تیر ۳۱, ۱۳۹۴ ۴:۵۵ ب.ظ
-
سامسونگ و اَپل، سیمکارتلاری اونوددورماق اوچون چالیشیرلار.چئشیتلی داشیییجیلار آراسیندا سیم کارت دییشمه داها ماموتلارا قوشولماق دوروموندا دیر. یاخین گلهجکده سیم کارت دییشمک اوچون بیر ندن قالمایاجاق....توسط وحید نریمان در تیر ۲۹, ۱۳۹۴ ۴:۱۰ ق.ظ
-
«فروید» یوخو حاققینداپسیخوآنالیزه بیزیم گؤردویوموز یوخولاری تامام یئنی یؤندن آنلادیلیر. تاریخ بویو یوخولارا گلهجک حاققیندا بیلیک، سوراق قایناغی کیمی باخیبلار....توسط افشین شهبازی در تیر ۲۷, ۱۳۹۴ ۴:۴۲ ب.ظ
-
«فروید»ین روح بیلیمی{پسیخوآنالیزی}بیر نفر یازمیشدی: اییرمی یوز ایلین نئجهلیینه اوچ یهودی ال قویوب. مارکس، فروید، انیشتین. انیشتین ایسه «فروید»ا مکتوبوندا اونون تاپدیقلارینی...توسط افشین شهبازی در تیر ۲۷, ۱۳۹۴ ۱۲:۴۱ ق.ظ
گؤی بیلیمی،چئوره»
گؤی داشی قزوین بؤلگهسینه دوشدومرداد ۹, ۱۳۹۴ ۱:۳۰ ب.ظ
-
آیتام عباسی مهر، سو اوچون اوخودوآیتام عباسی مهر، سو اوچون اوخودو. آیتام عباسی مهر، تبریزلی موزیک اوخویان یئنی آهنگینی “سو ماهینیسی” آدی ایله یایینلادی. آیتامین...توسط bilimsesi در مرداد ۸, ۱۳۹۴ ۱۲:۲۲ ق.ظ
-
لیمان دالغاسیسونامی(Tsunami)، ژاپونجادا «لیمان دالغاسی» آنلامینا گلیر. سونامی-یه تورکجه اولاراق «سوپورتو»{süpürtü} دئیه بیلهریک. سوپورتو، دَپرم ایله بیرگه...توسط جاواد پریخانی در مرداد ۶, ۱۳۹۴ ۶:۳۵ ب.ظ
-
یئرکورهسینه بنزهیَن گَزهگن{سیاره} تاپیلدیناسا سونوندا آچیقلادی: یئرکورهسینه بنزهیَن گَزهگن{سیاره} تاپیلدی ناسا، اوزای{فضا} تلسکوپو، کپلر-ین، یئرکورهسینه بنزهین بیر گزهگن...توسط افشین شهبازی در مرداد ۳, ۱۳۹۴ ۵:۱۹ ب.ظ
شهریمیز»
اردبیل کانالین، تورکجه خبر وئرلیشی حذف اولونوبدورمرداد ۷, ۱۳۹۴ ۵:۵۶ ب.ظ
-
بردووان اوچورتما فستیوالی زنجاندا کئچیریلهجکدیربردووان اوچورتما فستیوالی زنجاندا کئچیریلهجکدیر.”آرزولار بردووانی” فستیوالی مورداد آیینین ۸ی- بنج شنبه گونو زنجان شهرینده کئیچیریلهجک...توسط bilimsesi در مرداد ۷, ۱۳۹۴ ۱۰:۵۴ ق.ظ
-
آشیق هئیکلی، تبریز پارکلارین بیرینده قورولاجاقدوکتور اکرم حضرتی دئدی،آشیق هئیکلی تبریز پارکلارین بیریندن قورولاجاقدیر.تبریز بؤبوک شهرین ایسلامی شهر شوراسین اویهسی(عضو) اکلهدی؛...توسط bilimsesi در مرداد ۳, ۱۳۹۴ ۳:۴۸ ب.ظ
-
“مک دونالد” ایرانا گلیر!«مک دونالد» فست فود کمپانیسی ، ایران – آمئریکا آنلاشماسیندان سونرا اؤز سایتیندا ، ایرانین شهرلرینده تمثیلچی قبول ائتمه سی اوچون فورم...توسط bilimsesi در تیر ۳۱, ۱۳۹۴ ۳:۵۴ ب.ظ
مطالب اخیر
“بیرتونز” دیلیمیزین موسیقی سسی
بیرتونز تحلیلی-خبری وئبسایتی اولاراق آذربایجان موسیقی خبرلرینی یایینلایان بیر مرکزدیر. بو وئبسایت یئنی خبرلری، موسیقی لری،ویدئولاری و کانسئرت رئپورلاری ایله گونجللهنیر. بیرتونز مودورونون وئردییی بیلگی لره گؤره؛ بو وئبسایتین ایلک آماجی تورکجه موسیقیلری یایینلاماق وصنعتکارلارا دستک اولماقدیر.دئمهلیدیر؛ بیر تونز سایتی گلهجکده چئشیدلی دیللری دستکلهمک له، آذربایجان موسیقیسینی دونیایا تانیتدیرماغا چالیشاجاق…
دونیانین ایلک موبایللاری نئجه بیر گؤرونوملری واریمیش؟!
ایلک موبایللارین گؤرونوملری نئجه ایدی؟!!! سانیرام ایندیهدهک بو سورو بئنیزه گلیبدیر؛ گوده بیر سورهده بو گؤرونومه صاحیب اولان موبایللار ایلک اؤنجه نئجه بیر گؤرونوملری واریمیش؟! بو سورونون جاوابین بیزیم بو یازیمیزدا آختارین… اؤلکهمیزده موبایلین ایلک گؤروشمه گونوموزدهن تخمینن ۲۱ ایل گئچیر. ۲۱ ایلده موبایللارا بیر لوکس احتیاج گؤزونه باخاراق گئتدیکجه لوکسلاشیب و بو…
گؤی داشی قزوین بؤلگهسینه دوشدو
گؤی داشی قزوین بؤلگهسینه یاغدی.گؤی داشی یاغیشی دونهن گئجه قزوین، زنجان و همدان بؤلگهلرینه یاغدی، دئمهلیدیر ،گؤی داشیلارین، قزوین بؤلگهسینه دوشمهلری(سقوط) جان ایتکیسینه(خسارت جانی) سبب اولماییب؛اما مال ایتکیسی آزماچوخ باش وئریبدیر. گؤی داشی یاغیشینین عکسلرینی آشاغیدا گوره بیلرسینیز.
عرب الیفباسیندا تورکجه ویکیپدیا صفحهسی یولا سالیندی
عرب الیفباسیندا تورکجه ویکیپدیا صفحهسی یولا سالیندی.دئمهلیدیر بوندان اؤنجه عرب الیفباسیلا یازیلان تورکجه،آذربایجانجا دیلین قوللاریندان ساییلیردی،اما ایندی گؤنئی آذربایجان تورکجهسی(عرب الیفبا)اوچون باغیمیسیز(مستقل) بیر صفحه آچیلیبدیر.دئمهلیدیر؛ تۆرکجه ویکیپدیادا ایندییهدک ۵٬۴۵۳ مقاله یازیلینبدیر. ویکیپدیا نه دیر؟ ویکیپدیا (lang-en:Wikipedia) اینترنتده آزاد شکیلده یاییملانان، دونیانین بیر چوخ دیللرینده ویکی تکنولوژیسینین تطبیقی ایله کؤنوللو قوللانیجیلار طرفیندن یارادیلان…


text:
خدآفرین فولکلورو
کونده يئيه ن، آدام يئيه ن
سویله ین: گل آرا حاجی زاده
توپلایان: قنبر سیفی
بيري وارايدي، بيري يوخ ايدي. چوخو آج ايدي، آزي توخ ايدي. بئله دئیيرلر کی، گئچن - گئچميش گونلرده بير عایله ده دؤرت نفر واريدي. بير کيشي چاپار بير آرواد آتار بير اوغلان تاپار- بير قيزدان اودار قورولمشدو. بيرگون اوشاقلارين آناسي آرواد ايسته یيردي يوخا چوره گي پيشيرسين. بو آرواد اونو خمير ايله دي، يوغوردو سونرا کوندله دي و گئتدي کی ساجي گتيرسين اوجاغين اوستونه قويسون. کي ساج قيزارسين تا چؤره گي پيشيرسين. آرواد ساجي گتيردي اوجاق اوستونه قويدو. ايسته دي کونده لري اوخلاو ایلن يايسين و ساجين اوستونه ياپسين تا بيشيب چؤرک اولسون.گؤردو کی خمير کندیسي يوخدور. تعجب ائتدي. دئوريخدي کي بو کوندلره نه اولدو؟! گئنه ده خمير ائله دي و کوندله دي کي چورک سالسين. باشي نيه قاريشديرسا ،گلدي گؤردو گئنه خمير کونده لري يوخدو آرواد آرتيق دئوريخدي و شوبحلندي. يئني دن خمير ائله دي کونده له دي بو ده فه اوغلو تاپاري خميرکونده سينين اوستونه گؤزتچي قويدو. اوغلان گؤردو کی باجيسي بولکدن چيخدي گلدي خميرکونده لرينی يئیب قورتاردي. اوغلان قورخوسوندان قيزا بيرسؤز دئمه دي. آنجاق گئدي گؤردوگونو آناسينا سؤيله دي . دئدي کي يا گره گ بو قيزي اولدوره سيز،يا دا من گئتمليه م. چونکي، بو قيز يئکلنده آدام يئيه ن اولاجاق . آنا دئدي آي بالا يارانمیش جاني نئجه اؤلدوروم. من بئله بير ايش گؤره بيلمرم. سنده ائودن گئتمه. هئچ بير زاد اولماز. اوغلان آناسينين دئديينه دورمادي. آجيق ائدرکن ائودن چيخدي ، باش آلدي ، چوله ساري اوز قويدو گئتدی. چوخ يول گئدندن سونرا يورولدو، يولون قيراغيندا بولاق اوستونده اوتوردو. آجيخمیشدي، گؤردو اوچ دنه اريک ميوه سي بولاغین قیراغینا دوشوبدو. اوغلان اريکلري يئدي و دنه سینيده بولاغين اوستونده اکدي. گئنه ده دورد گئتدي. بير زامان يول گئدندن سونرا يورولدو باخد و گؤردو بير داغين دوشونده توستو قالخير. گئتدي توستو گلن يئره يئتيشدي. گؤردو بير دامخا دي، ايچينده بير کيشي آرخا و بير آرواد سرقا وار .اما هرايکيسي ده کوردو و آدامي گؤرمورلر. او سسين ايچري چکدي کي بونلار بيلمه سينلر. بورا دا باشقا بير آدامدا واردي. گئجه لينده قالدي و گوردو بير سوري سود وئرن قويون گلدي. آرواد ايلن کيشي بونلاري ساغديلار و باشلاديلار يئمگه. اوغلاندا گيزديندن باشلادي سود دن يئدي. نئجه گون بئله ليکده گئچينديلر. آخيردا کيشي و آرواد بيري- بيرينی دويوق سالديلارکي يئمکدن دويموروق! بللي دي کي باشقا آدامدا بوردا واردی. وگيزليندن يئمگيميزي يئیير. سؤز قويدولار يئمک يئينده هرکس بير ياندان الينی گئتيرسين يئمک اوغروسونو توتسونلار بوايشي گؤردولر اوغلاني توتدولار اوندان کيم اولدوغونو سوروشدولار. اوغلان دئدي منيم آديم تاپاردي و باشيندان گئچن لري اونلارا سويله دي. اونلارين اوغلاندان خوشو گلدي و اوندان خوش و بئش ائله ديلر وسونرا ايسته ديلرکي ايندي کی گلمیسين بيزيم يانيميزدا قال، آنجاق گره گ قويونلاري آپاريپ ياخچي اوتاراسان کي آرتيق سود وئره، تا سن و بيز يئمکدن دوياق و آج قالماياق . اوغلان بو دئيشلري ائشيتدي و بورادا قالماغي قبول ائتدي. بيرده اوغلانا تاپشيرديلار کي، گره گ داغليق اوروشون ساغ- ساغ يانينا گئتميه سن. چونکی گئتسن خطره دوشرسن. اوغلان هه دئدي. اوغلان اولارين آديني آرواتدان سوروشدو . آرواد دئدي منيم آديم سرقا وکيشينين آدي آرخادي. سونرا اوغلان اوزون چاغلارقويونلاري آپاردي اوتاردي و گتيردي سودونو ساغديلار و يئديلر. آخيردا اوغلان بيرگون اؤزو- اؤزونه فيکيرلشدي کي گره گ بوداغين ساغ يانينا گئدم وگوره م بورا دانه ايشلر وارکي اونلار مني قورويوب، قويمولار اويانا گئديم. قويونون سوروسون اوتارماغا داغين ساغ يانينا ساري گئتدي. اوردا بير يئرتيجي قوردا توش گلدي. گوردي قرارسيزدي. هي چاليشير، دولانير، قيشقيرير و اولاییر. ياخينلاشيب نه اولماغينی قورتدان سوروشدو. قورد دئدي: بير اينجي دئييم کي بورا منيم قوروغوم و اويلاغيمدي. نيه بورایا گلميسن. کينجي دئييم کي من يوزداخداقلاییرام ،ايستيرم دوغام. اگر اوشاغيم ايکي اولسا وئره جه م سن آپاراسان. اما بير اولسا سني يئه جم. اوغلان يارادانا يالواريب کي قوردون بالاسي جوت اولسون. قوردون ايکيزتاي بالاسي اولودو. اوغلان سئوينجکدن شنليک ايدیردي. چونکي خطردن ساويلميشدي. قورد ايکي بالاسينی اميشديردي، مايالاندردي و بیرینی اوغلانا وئردي و ياخشي ساخلاماسينی اونا تاپشيردي. اوگئي آتا- آناسينا وسونرادان باشينا گلني اونلارا سؤيله دي. اما اوغلانين اوگئي آتا -آناسي اونا اويوت وئرديلر کي بيرده بو ايشي گؤرمه و داغين ساغ يانينا گئتمه. اوغلان اونلارين سوزينه باخارکن داغين ساغ يانينا دولانمادي. اما اينسانين ضميرينده و ايچينده بير قاعده وارکي اونو هرنه دن هر يئردن و هر ياندان قوروسان هئي گزينیر ، ورنوخور و دولانیرکي او قورونان يانا - يؤندمه گئتسين. گئنه ده بوايش بئله گتيردي کي اوغلان داغين ساغ يانينا يونئلسين. بو دؤنه ايشي اجينه يه توش گلدي. گؤردي ايکي نفر جین کؤتوکون اوستونده اللشيردي کي اونو يارسينلار. اودون ائيله سينلر. تا گوزلري اوغلانا ساتاشدي، دئديلر: آی اوغلان گل قاباغا بو کوتوگو يار. يارانماسان سني اولدوره جاغیق. اوغلان گؤردو کي گئنه يامان يئرده يامان ايشه توتقون اولوب. کؤتوگه باخدي، اوزونه ،قولونون گوجونه و بالتاسينا قرراهلاندي و بيرده ايسته دي جین لره ده کلک گلسين. بالتاني گتيردي کؤتوگون اورتاسيندان چیرپدي کؤتوک بير طرفدن جيريلدي جینلره دئدي کي اليزي قويون کؤتوگون آراسينا تا يئني دن قاويشماسين. جینلر اللرين اودونون جيريغينين آراسينا قويدولار. اوغلان تئز بالتاني کوتوگون جيريخيندان چکدي قيراغا. جینلرين الي کؤتوگون آراسيندا قالارکن جینلر جيغلدادي، اوغلانا يالواردي کي اللرين کؤتوکدن بوراخسين اوغلان دئدي ايکي شرطي وار بيرينجي بودورکي مني اؤلدورمييه سيز. قبول ائتديلر. ايکينجي منيم اؤگئي آتا وآنام هر ايکيسي ده کوردي اونون درمانينی سيز بيليرسيز، گره گ دييه سيز. جینلر دئديلر ايله بو يارديغين کؤتوگون ديبيندن جوجره ن شيو جيويرلرين اوستونده بيتن او بوز ياغلي يارپاغي دريپ اونلارين يانيندا يانديراسان. اونون او ياشيل يالاوينين ايشيغي اونلارين گؤزلرينه نور ساچاق واونلار دا بو ايشيقلي دونيايه گوز آچاجاقلار يارپاغي يئغاندان سونرا اوغلان کوتوگين آراسينا قالين بير چيو چالدي کؤتوکون آراسي گئنلدي جین لرين الينی بوراخدي، آغاجیندا ياريلان يئرين بير بيرينه ياپيشدردي تا آغاج قانيايب اوج ايله سين و قورويوب آرادان گئتمه سين. چون بو آغاج کورگؤزه درماندي و قيمتي آغيردي . جینلرده دئدي کي سيزده کؤتوگون يئرينه چیر-چیرپي يئغين و آپارين يانديرين. بيرده دئييم او آغاجين آدي ياشيل يانار يلاولانار يا لقمان آغاجي دي. هر يئرده گؤرسنیز اونو قيريب آرادان آپارمايین. هر حالدا اوغلان يارپاغي آپاردي وجینلر دئيه ن کيمي ايشه توتدي. اونون اؤگئي آتا - آناسينین گوزلري آچيلدي سئويندیلر و شنليک ائتديلر. سونرا اوغلان اؤز دوغما آتا-آنا و باجيسينی تاپيب گؤرمک اوچون اؤگئي آتا - آنادان ايزن و اجازه ايسته دي. اونلار بو گئديشين ايچينده اوغلانا خطر احساس ايله ديلر. اول ايزن وئرمه ديلر ولي سونرا دويدولارکي اوغلان سوزه باخان دئيل، اجازه وئردیلر. اوغلان اجازه آلاندان سونرا قويونلاردان بير کاسا سودساغدي، قويدو طاخچايا اؤگئي آتاسينا تاپشيردي کي هر واخت گؤردون سود طاخچادا دؤنوب سو اولوب، اينک قوردلاري کمسيکدن آچيب اؤتوررسن. اونلار گليب مني تاپارلار.
قورد اينکلرينه اوغلان سوتدن، اتدن ،کوتدن و يالدان چوخ وتريب بئجريب کوکلتميشدي. ويئرتيجي اويره تميشدي. قورتاراني اوغلان اوز آتا آنا سینی تاپماق ايچون ائولرينه ساري يولا دوشدو. يولدا اريک دنديگينی سالديغي بولاق باشينا يئتيردي. گؤردو دنديکلرين اوچيده بيتيب ،يئکه نهندير آغاج اولوبدولار. اوردان اؤتوب خئيلک يول گئدندن سونرا اؤز کندلرينه يئتيشيب، گؤردو کی بو کند چوخ سسیزو سمیر سیز و خلوتدی. فقط ایکی ائودن توستو چیخیرکی بیری اؤز ائولری و بیری ده آووخارچی دمیرچینین ائوی دی. دئمه بو اوغلانین کنده یئییه ن باجیسی یئکلیپ قارداشی اونجه دئین کیمی آدام یئیه ن اولوب بو کندین آداملارینین هامیسینی اوز آتا-آناسی قاریشیق یئیب. فقط دیشین ساولایپ یا آفخارلایپ ایتیلتماق ایچون دمیرچینی ساخلایب. اؤز ائولرینه باش ویریپ گؤردو کی، آتا- آناسی یوخدو. آنجاق باجیسی واردی .بیر-بیرینی تانییپ گؤروشدولر. اوغلان آتاسینی سوروشدو. قیز دئدی: جوت اکماغا گئدیپ، آناسینی سوروشدو باشقا ایشلردن اؤته ری چؤله گئدیب . کند اهلینی سوروشدو، قیز دئدی ایشه گوجه گئدیبلر. سونرا قیز قارداشینا دئیب دایان قونشویا بیرایش ایچون باش وروم گلیم قارداشی گوزله یب .قیز تئز قاچیب دمیرچینین اوستونه و دئیب منیم دیشلریمی ساولا ایسته ییرم قارداشیمی دا یئیه م. دمیرچی دئیب دایان. سووسلاحین و بیله وین تاپیم گئتیریم دیشلرینی سوولایم تا ایتیلسین. بونی دئیب قیزدان گیزلین بیلؤو تاپماق بهانه سینه ائودن چیخیپ قاچیپ قیزین قارداشی نین اوستونه و اونو دویوق سالیب کی باجین کند اهلینی یئیب، ایندی ایسته ییر سنی ده یئیه. تئز اول بوردان قاچ. اوغلان ایاق گؤتوروپ قاچماغا. قیز دویوخ دوشوب اوغلانین دالینا دوشوب کی قارداشینی توتا،یئیه. اوغلان قاچیپ، قیز قاویب، یئتیشیبلر بولاق باشیندا اکدیگی اریک آغاجلارینا. اوغلان گؤریپ باجیسی بونو حاخلایب کی توتسون یئسین اوغلان قورخوسیندان قاچیپ چیخیپ اوز اکدیگی اریک آغاجینین بیرینه. قیز باشلایب آغاجی یئماغا قارداشینا یئتیشنده او آتیلیب او بیری آغاجین اوستونه. قیز آغاجا چیخانمیرمیش. گئنه باشلایب او بیری آغاجی یئیب قارداشینا یئتیشنده هوپبولوب دوشوب اوچونجو آغاجین اوستونه. گئنه قیز باشلاییب آغاجی یئماغا او طرفدن اوغلانین اؤگئی آتا - آناسی دویوق دوشوبلر کی اوغلان طاخچایا قویدوغو سوت دونوب سو اولوب. اوغلانین گئنه باشی بلایه دوشماغینی وخطره توش گلماغینی دویوب یئرتیجی قورد انیکلرین آچیب بوراخیبلار. انیکر اوزامان اوغلانا یئتیشیبلر کی اونین آدام یئین باجیسی اوچینجی آغاجیدا یئیب وعنقریب ایسترمیش اوغلانی دا یئسین. اینک قوردلاراوغلانین توشوتماغیلن قیزی پارچالاییب ئیئدیلر.اوغلان قوردلارا دئییر بیر دامجی اونون قانیندان بیر یارپاغ اوستونه دامیزدیریپ یادگار اوچون منه وئرین. چون هرنه اولاندان سونرا اومنیم باجیمی دامجی دا قالماز قوردلار اوغلانین بویروقون یئرینه یئتیریبلر. یعنی بیر دامجی قان دامیزدیریپ یارپاق اوستینه اوغلانا وئریپ لروقیزین هیکلینین قالانین ایله داغیدیپ یئیرلرکی هئچ بیرباراتا اوندان قالمیر. سونرا اوغلان قورد اینکلرینین بیله لیک یولادوشوب اوغلانین اؤگئی آتا- آناسینا ساری گئتدیلر. یولون اوزونلوغو و اوزاقلیغی اوغلانی یورموشدو. اوایسته ییردی کی بیر موناسیب یئرتاپسین اوردا اوتورسون، دینجلسین و یورغونلوغونو جاندان چیخارتسین. بیر یاندان دا اوره گیندن گئچیردی کی، دوغما آتام و آنام و باجیم هره سی بیر تهریلن اؤلدو، الیمدن گئدی، تک قالدیم. بیرده کی بو گئنیش دونیادا یئیب یاشاماغا دونیا مالیندان واریندان هئچ بیر زادیم یوخدو. ودیزی دایانماغا قارنین آغیریئمک یوکین وخرجینده سالمیشام اوگئی آتا و آنامین باشینا اؤزوم ایاق اوسته دایانماغا گره گ بینوره لی فیکیرلشه م. نئینه مئلییم بوفیکیرلر کونلیندن گئچه گئچه یول گئدیردی کی بیرکاروانا توش گلدی. کاروانین یئیه سی بویوک باش و بیلیجی تاجیر بیر آدام ایدی. آدیدا قانار ایدی. او اول اوغلانین حالین آدین وکیملیکینی سوروشدو. اوغلان باشینا گلن ایشلری و اویونلاری قانار تاجیره سؤیله دی. او دئدی منیمده آدیم تاپاردی تاجیردئدی اوغلان سندن بیر نیچه سورغو سوروشا جام،اگر دوز جاواب وئرسن من بو کاروانی کی یوکلری قیزیل- جواهراتدیر سنه وئریب قایدیپ گئده جیم. اگر دوز گون جاواب وئرمه
سن، سنی اؤلدوروب قورد کوپکلرینی ده آپاراجام. اوغلان دئدی من کی سنه سؤز جاوابی بورجلو دئیلم اگر دوز تحویل وئرمه سم منی اولدوره سن. تاجیر دئدی اینسان اوزی اوزینه وباشقاسینا بورجلودی کی دوزدئیشی ودوزگون ایشی ایره شه و باشقاسینا دا اؤیره ده و هاراچان باشارسا ایشی بیتیره و باشا یئتیره اوغلان اولومدن قورخارکن ودرعین حال دیریلغینین ودیرچکلی دیل ایلن، جسارتلن دئدی بویور هرنه سورقون وارسن سوروش من ده جاواب وئریم. تاجیر ازل باش بیلیکلریندن سوروشدو و دئدی دونیا نیه باغلیدی و نه اوستونده دایانیپ ؟اوغلان دئدی دونیا هئچ بیرزادا باغلی دئیل و بیر یئره دایاناجاغی یوخدو، بلکه گزیر ممتها کاینات ائله بؤیوکدیرکی، یارپاقلار بوغاناقدا فیرلانان کیمی دونیامیزدا بوکایناتدا فیرلانیر.
اما بیز اونون دبریشینی بیلمیریک، نیشانه سیده چوخدو و بیری ده گئجه گوندوزیدی. ال آغاجین دیک دایادی یئره بیر یانی کولگه و بیر یانی گونش اولارکن گئجه گوندیزی اونا تانیتدی تاجر نئچه سورقولاردا سوروشدو جاوابین دوزگونلوکله دئدی. تاجیر گئنه ده سوردی کی دونیادا بیلیجی چوخدی بیلیکسیز؟ اوغلان البته بیلیکسیز چوخدو چون بیلیجیلر یول وئرمئرلر اونلار اویره شه، اگر اونلار اویره شه وبیلسه قازانجین یئیجییه وبیلیجییه اوجوز دیره وئرمز یئنی سورغو آج یاشیان چوخدو یا توخ یاشیان. آج یاشیان چوخدو وآجلار ایکی یاندا هم ساغدا وهم سولدادی ساغدا اولان آجلار چوخ وارلی وپوللودورلار اما دونیانین هرنه واری قازانجی وار یئیرلرگئنه ده قارینلاری دویمور و اما سولدا اولان آجلار دونیانین هرنه قازانجی وتوکلیمو وار اونلارین ایشیندن وایشده دیکلریندن چیخیر. اما یازیخلارین اوزونه بیر زاد یئتیشیر. دواگر دیلنسه لرده یئیجیلر آرا قاتیب اونلاری بیر بیرینین جانینا سالیب اؤزلرینی قیردیریلر ویئرده قالاندا همشه آج قالیر.تاجیر سورغونون منطقی ودوزگین جاوابینا بویون قویدی و بیریاندا ایسته میردی کاروانی ودیرلی وجاواهراتی مفت الدن وئرسین هئی سورغونو اویان بویانا بوروردی تا جواهراتی وئرمئسین اویاندادا سوزینین وقولونون آلتیندان قاچا بیلمیردی. چون قوردکوپکلریندن قورخوردو کی اونو پارچالاسینلار. بیردن گؤزو اوغلانین ال آغاجینا توخوندی سوروشدی الینده کی ال آغاجی نه آغاجی وآدی نه دی. اوغلان جاوابیندا قالدی دانیشیقیندا توپوق ویردی. جیبینده کی یارپاق اوستونده اولان باجیسینین قان قطره سی دیله گلدی ویاواشجادان دئدی دئینن شف آغاجی دی. چون ایستمه دی قارداشی سورقودا عاجیز قالیب طرفه اسیر و اؤلومه محکوم اولسون. اوغلان باجیسینین قان قطره سی اویره دن شف آغاجین دیله گئتیردی تاجیرین سوزی سورغوسو قورتامیشدی. مجبور اولدو کاروانی یوکی قیزیل- گوموش و جاواهراتی ایلن اوغلانا تحویل وئردی گئری قایتدی. اوغلان قافیله نی یوگیلن تاجیردن آلدی. اوگئی آتاسینا ساری یولا دوشدو. بیرخیلی یول گئداندان سونرا اوغلان جیبینندن قانلی یارپاقی چیخارتدی کی باجیسینین قان قطره سینین تشکور ائیلیه و اونا سوز اویرتماغینان کی تاجیرین الیندن قورتامیشدی منت دارلیغینی بیلدیره. دئمه کی قان قطره سینین دیریلیب باشقا بیرهیولا اولماق رمزی اوغلانین قان قطره سینین دانشماقیندا ایمیش اوغلان تاآغزین آچدی تشکور ائیلیه قطره تبدیل اولدی بیر نهندیر اژدها یا واوغلانین خیرتدگیندن یاپیشدی کی سنی گره گ یئیه م. اوغلان حدن آرتیق یالواردی که اونو اژدها یئمه سین فایدااولماد.اوغلان سونرا مجبوراولدی قوردکوپکلرین کیشکیردی و اشاره ایله دی اژدهانی تیکه پاره ایله دیلر. و هامیسینی یئدیلر. اوغلان بو خطردن ده ساویلدی قیزیل قافیله سینی ده گؤتوریپ قوردکؤپکلریلن بیله لیکده یولادوشدو. اوگئی آتا- آناسینین ائوینه یئتیشدی. آتا- آنا اؤز دوغماسی کیمی اوغلانی سئوینجیکدن باغرینا باسیب اوپدولر. اوغلان دا اونلارا گؤزل سارایلار تیکدی ،امکانات یاراتدی. بیرگون کونلونه دوشدو کی گئتسین او اولکی قوردو گورسون. اوز یانیندا اولان انیک کوپک قورد بالالارینی دا گؤتوروب داغا ساری گئدیلر. قوردلارین آناسی بؤیوک قوردی تاپدیلار. سورقودان سوروشوقودان سونرا قوردلارین آناسی اوغلانی قینادی و دانلادی کی نییه منیم بالالاریمی آپاریپ آریخلاتمسان؟ سوز اوزونا چکدی آخیردا اوغلان آجیخلاندی یئریندن قالخدی ال آغاجین گؤتوروب آنا قوردون کلله سیندن بیر دگنک گوپادی وآنا قورد یئر به یئر سریلدی و اؤلدو. قوردون بالالاری باخدی اوغلانان ناراحات و اینجیک اولدولار و بئله کی دئیرلر جانلی لارین آراسیندا قصاصا قصاص لازیم دی. آنا قوردون بالالاری دا شیغدیلار اوغلانی پارچالادیلار، یئدیلر. بو ناغیل بو جورا بوردا سونا یئتیشدی.


text:
آرشیو برای خرداد, ۱۳۹۴
canonون، یئنی تانیتدیغی کامئرالار ۵Ds-5DsR
۲۰۱۵-جی ایلده نیکونD800 و D800E کامئرالارینین تانیدارکن، بیر چوخلاری اونلارین ۳۶مئقاپیکسللی اولماسینا ایراد توتوب نیکونو حدسیز درجهده مئقاپیکسل آرتیرماسیندا متهم ائدیردیلر. نیکونون بؤیوک ایده و فیکیرلری وارایدی، اوچ ایل سونرا کانون همن ایدهلری آنیب اونلاری حقیقته چئویردی. کانونون ۵۰ مئقاپیکسللی ۵Ds و ۵DsR کامئرالاری، نیکونون D800 و D800E-ی اوچون نظرده…
بو دا قاپاقلی ائو
بیلیم سسی – اینگیلیسده تیکیلن بو ائو ایستهنیلن واخت آچیلیب باغلانا بیلیر. اینگیلیسین “dRMM” معمارلیق و تاساریم [دیزاین] شرکتی، اؤزگون [مخصوص] تاساریمی اولان ائو حاضرلاییبلار. ائوین اؤزللیگی ایسه، اونون اوستو ایستهنیلن واخت آچیلیب-باغلانا بیلمهسیندهدیر. ۲۰۰ کوادرات مئترلیک [متر مربع] ساحهنی احاطه ائدن ائو ۳ اساس بینادان عبارتدیر. بوندان باشقا ائوین…
سئلفی سئونلر بو خبری قاچیرماسین
بیلیم سسی – “ASUS” شیرکتی “Zenfone Selfie” آدلانان “اؤزچکیم” [سئلفی] اوچون نظرده توتولموش آغیللی تئلفونلار استحصال ائتمک نیتیندهدیر. İCTnews خبر وئریر، یئنی ایسمارتفون [آغیللی تئلفونلار] مودئلی ایکی LED-ایشیقلاندیرمالی ۱۳ مئقاپیکسئللیک اؤن [قاباق/قانشار] کامئرا ایله تجهیز ائدیلهجک. بو ایسه اؤز نؤوبهسینده ضعیف ایشیقلانمادا داها کیفیتلی شکیللر چکمهیه امکان وئرهجک. یئنی آغیللی…
تبریز بؤیوک شهرین هاواسی ساغلیقسیز دورومدا دیر
هاوا چیرکلییین اؤلچومونو اؤلچهن دستگاهلار(دستگاه های سنجش آلودگی هوا) ۱۲۵ psi گؤسترگهسینی(شاخصی) تبریز شهرینه ثبت ائدیبلر.توزاناقلی هاوانین بؤلگهیه(منطقه) گیرمهیی تبریز بؤیوک شهرین(کلانشهر) هاواسینی ساغلیق(سالیم) دوروموندان چیخارداراق تهلوکه نوقطهسینه چاتدیریبدیر.دئمهلیدیر، توز وتورپاق سحر چاغلاریندان تبریز شهرینین هاواسینی خارابلاییبدیر. آرتیرمالیدیر ؛هاوانین توز و تورپاقلی اولدوغو اوچون؛ یاشلی و خستهلرین آچیق هاوادا چالیشمالاری…


text:
- بای بک، بیر میللتین سسی - http://www.baybak.com -
بوتوو آذربایجان دیاسپوراسی (۱۱۶) – م. ارغوان
باي بک آذربايجان | 10 months اؤنجه یاییلمیشدیر | تُزگؤن, ۱۵-ي خزل آی , ۱۱۰۱۴, چولا ۱۶:۲۹ [آ.خ] | یازی
مئنگی قالاجاق سس(۳۵)
۹۰۲–اوخومادیغیم بیر بیلگیچین، دوشونورون گؤروشلرینی اوخورکن، اؤزوم یازمیش کیمی، دوشونورم. سانیرام کی؛ درد بیر اولونجا، ائمی ده آجیسی دا بیردیر. ائی، سن!
۹۰۳–بیر سیرا اوخویوجولارین؛ بیلیمدن، هادیربیلیمدن، اوتاجیلیقدان، بیلگیسی یئترینجه دئییل دئیه؛ بیلیم اومودا قارشیدیر، دئرلر.
۱—بیلیم؛ اومودون آتی، دویغوساللیغین یوینیدیر.۲—بیلیم؛ اومودو دیللندیرر، دویغوساللیغی سوسدورار.۳—بیلیم؛ اومودو گوجلندیرر، دویغوساللیغی سارسیدار.۴—بیلیم اولان یئرده دویغوساللیق اولماز، دویغوساللیق اولان یئرده ده بیلیم اولماز.۵—بیلیم؛ دویغوساللیغی بیچیمله یاشادار، دویغوساللیق بیچیمه سیغماز دئیه؛ بیلیمی بیچیمسیز بوغار.۶—بیلیم؛ اومودا دئییل، دویغوساللیغا قارشیدیر.۷—بیلیم “اوس”دا چوخالدیقجا، سئویش دویغوساللیغی ”اوس”دا آزالار.۸—“اوس” بیلیملشدیکجه، قارشیلاشدیغی سورونلارا قیزغین یوخ، سویوق یاناشار. ۹—بیلیم؛ دوزن یارادار، دویغوساللیق دوزنی داغیدار.۱۰—بیلیم؛ یالینقی، اولتاقلی(پلانلی) دوشوندورر/ گلیشدیرر، دویغوساللیق ایسه؛ یالینقی، دورغون ساخلار/ اولتاقسیز هر یئره آتلاددیرار.۱۱—بیلیم؛ سورونلاری چؤزر، دویغوساللیق؛ سورون یارادار. ۱۲—بیلیم؛ بئینی اکدملشدیرر(اهلیلشدیرر)، دویغوسالیق؛ بئینی، اکدمسیز ائدر. ۱۳—بیلیم؛ بئیینلیلیکدیر، دوغوساللیق؛ بئیینسیزلیکدیر.
اونلار کی؛ بیلیمسیزدیرلر، توپلومسال قونولارا دویغوسال یاناشدیقلاریندان، اومودسوزلوقلا اوزلشر. ائی، سن!
۹۰۴–هر هانسی اولوسون دوشونجه دیزگهسی(فیکیر سیستمی) اولمادیسا، آیدینلاری بیرلشمز. اوجرا؛ اونلاری بیر آرایا گتیرن، اولوسال دوشونگئنین اؤزلونلوگودور(ایدیولوژی موکئممئللیگی، بوتؤولوگو). بؤیله بیر دیزگنی گئرچک قیلان، ”تورک`ون قوتسال کیتابی“دیر.
۹۰۵–سورونون، ندنسیز یارانمیر. ندن بللنمیینجه، چؤزوم بولونماز. چؤزومسوز قالان ندن، آندان آنا توپلومسال سایرولوغا چئوریلبیلر.
۹۰۶–یالینقین چکدیگی آجی، بیلگیج(پروفؤسؤر) یا دا چایجی اولماسیندا دئییلدیر، اؤزونه دیلدیگینی، باشقاسینا ایستمدیگیندهدیر. اوچروم ایسه؛ آنلاقسیز(ایدراکسیز)، دوشونسوز(فیکیرسیز) یاشاماسیندادیر. اوجرا؛ “اوس”اوندا دوشونجه دئییل، زاققوتوم داشیییر. ائی، سن!
۹۰۷–سیز، اولکوجو اولسانیزدا، اولماسانیزدا اؤنملی دئییلدیر. اوجرا؛ کئندیزی تانیمیرسیز. کئندیسینی تانییان، بوگون “الله” آدینی آغزینا آلماقدان اوتانار، چکینر. سیز، تورک اولمایابیلیرسیز، تورکچه دانیشابیلیرسیز. آنجاق؛ ”تورک”او قاندیرامازسیز، عرب اللهی ایله. اوجرا؛ بیلدیردیم.
تورک دونیاسیندان ”قوران” گئتدی، یئرینی ”تورک`ون قوتسال کیتابی” توتدو.
بیرینجی هز. موهاممئد گئتدی، یئرینه ایکینجی هز. موهاممئد گلدی.
“ایکینجی هز. موهاممئد”این اللهی یوخدور، اولو “گؤی تانری”سی واردیر. “تورک`ون تانریسی” قول سئومز، قولچولوغا قارشیدیر. ساغولیلر.
۹۰۸–دوشونجه سلطانمیز سایین ”هئییت`ی تانیمایان، تورکچهمیزه آزئری دئین، ”ایکینجی هز. موهاممئد”ی آسلا تانییاماز. تانیماق ایستهین، بیرینجی کیشیلیگی اولمالی، ایکینجی کفنینی بویونونا سالمالیدیر.یا دا یئنیدن دوغولوب، صیفیردن باشلامالیدیر. گؤروشلریمی، سیز یا دا باشقالاری آنلار\ آنلاماز، ایلگیلندیرمیر، منی.
۹۰۹—کافکا “آدم از شبحی که به جهان میآورد گریزی ندارد. شر همیشه به نقطهی شروع خودشبرمیگردد.”
ایکینجی هز. موهاممئد دئدی:–
یازیلمامیش یاسالاری بیلمهین، یازیلمیش یاسالاری بیلبیلمز. بیلسه ده، گؤرمزدن گلر. گلرکن گؤرمزدن، یانیتلانار گؤرندن. اوجرا؛
۱–آیاغی یئریندن اوزولن، یاد ائلینی گزر!۲–اؤز گؤبیینین کسیلدیگینی اونودان، اؤزگه گؤبیینی کسر!۳–داغا نه سؤیلرسن، یانسیتیمینیدا اؤیله ائشیدرسن!۴–گؤیه یئرسیز داش آتدینسا، دؤنوب اؤز باشینا دوشر!۵–سؤیلدیگین سؤز آجیقداندیرسا، اؤزونه قنیم کسیلر!۶–ویردیغین توکات سایسیزدیرسا(هاکسیز)، قوشقوسوز، اؤزونه دؤنر!۷–اؤز وارینی اؤزوندن چالدینسا، اؤزگهنین پایینا دوشر!۸–اؤزگه الیندن قاپدیغین نسنه، سئوینج یوخ، کدر سونار، سنه! ۹–بالالیغا اکدیگین دؤل، دؤل دئییلسه، گون گلر اؤلدورجون اولابیلر! ۱۰–اؤز دوشونجهسینی بینمهین، اؤزگه ”اوس”اونون اؤزلمینی چکر!دئمک، سؤیلدیگیم هر بیر کیچیک دوجوم(جمله)، بؤیوک کافکا قدر، ایمیش. بونو بیلمدیگیمه گؤره، بولاق باشینداکن، سوسوز گزیرم! اوروامدا(سوفرا) چؤرک وارکن، یاد اورواسیندان چؤرک قیرینتیسی دیلییرم. سن، باش کسنلری، چوخدا قیناما. اوجرا؛ اونلاردا سن کیمی، اؤزگه گؤروشویله ائیئتیم آلدیلار. اونلارین الینه وئریلن یاراق، بیر گونده سنین اللرینله، سنه قارشی چیخانلاری اؤلدورر. کیچیک ائلئشتیرییه دؤزمین\دؤزمهین، بؤیوک قییالارا ندن اولابیلر. اوجرا؛ یادلارین، شورا یاتیریلمیش چوماغی اولموشلوغونو بیلمزسن، اؤد، سنین دئییلدیر، دئیه. ائی، سن!
۹۱۰–هر هانسی اولوسون، سوی کؤکوندن قایناقلانان قوشقوسالی اولمادیسا، او اولوس، گلیشمز. بؤگوشلو(حاکم) اولسا دا اؤزگور، ائرکین اولاماز. اوجرا؛ یاشام قوشقوسالی، اؤزونون دئییل، اؤزگهنیندیر، دئیه. بو ندنله، ایران آدلانان اؤلکهنین، مارکسیستلری، ایسلامچیلاری، چاغدان گئری قالمیشدیر. ائی، سن!
۹۱۱–اؤنملی سورو. اؤنملی یانیت. فریئدریجه نیئتزسجهئ نئجه بیلگیچدیر سیزجه؟
۱– سورو، آیدین آنلاشیلسین دئیه؛ اؤرنک. بیلگیچلری(فیلوزوف)، اوچ یئره بؤلمک گرهکیر. آ–بیر سیرا بیلگیچلر، گنل آتاساغین(هئکیم) کیمیدیرلر. اونلار، سایرولوغو(هاستالیک) بیلرلر. آنجاق؛ سایرولوق اوزره، آغری کسیجی ائمی(ایلاچ) وئرمدیکلریندن، یالینجا سایرولوقدان دانیشارلار. ب–بیر سیرا بیلگیچلر، سایرولوغو بیلر، ندنلرینی منیمسهییب سایرولوغا قارشی آغری کسیجی ائمی وئریرلر. آنجاق؛ اللرینه پیچاق آلمازلار. سایرونو، اؤزل ائیئتیم گؤرموش آتاساغینین یانینا گؤندررلر.ج–بیر سیرا بیلگیچلر، اؤزل ائیئتیم گؤرموشلردیر. اونلار، باهادورجاسینا سورونو اینجهلر. آ ایله ب سیراسیندا اولموش بیلگیچلرین، قاوراملارینی گؤزدن قاچیرماز\ اؤیرنر\ اوزرینده دایانارلار. اؤیله کی؛ سایرولوغون ندنینی بیلدی، اولگوجونو الینه آلار، سایرو گؤودهسینی دئشر، چیبان کیمی گؤیرمیش سایرولوغو کؤکوندن داغیدار. سایرونو، یئنیدن یاشامینا قایتارار. سایین فریئدریجه نیئتزسجهئ، گنل آتاساغین کیمی؛ دردن، آغریدان، سایرولوقدان دانیشیر. سایرولوغا قارشی، الینه پیچاق آلامیر، آغری کسیجی ائمی سایرویا سونامیر.
۹۱۲–ائی، سن! باغدا دئییل، کیمیسن. باغدا اولمایان گؤرمز، یئیمز یئمیشی. یالنیز، اوزاقدان قوخوسونو دویار.بو گونه کیمی؛ دینین، اولوملو\ اولومسوز یؤنلریندن، چوخ سؤیلمیشلر. آنجاق؛ چیخیش یولونو، گؤسترممیشلر. الله ین اؤلموش یا دا دیری اولما قونوسو، یارانین ائمی دئییلدیر. یارانین ائمی؛ سامی دئولرینین قارشیسیندا دئو اولماقدیر، اونلارلا چارپیشماقدیر. بؤیله بیر چارپیشمانی قولای سانانلار، هله اؤزونو تانیمامیشدیر.اؤزونو تانیمازلار، باغدا دئییل کیمیدیر. باغین گیریش قاپیسینین آچاری،”تورک`ون قوتسال کیتابی”ندادیر. اونو، مین کز اوخومالیسیز کی؛ بولدوغوز آچارلا پاسلانمیش کیلیتی آچابیلهسیز. باغا گیردیگیزده، سامی دئولرینین قارشیسیندا، “تورک`ون تورک دئوینین” چارپیشماسینین، تانیغی اولاسیز. تانیقلیق بویونجا، سئییر ائتدیگیز\ گؤردوگوز\ دویدوغوز\ آنلادیغیز ندیر، او دا آرادیغیزدیر. هی، سیزلر!
۹۱۳–سن، “اولماق” دیلرسن، سؤزلریمین هامامینا یوللان! یوللان کی؛ چیمسون\ چیمدیرسون! اؤیله کی؛ چیمدون\ چیمدوردون، “من”، سنه وار. آنجاق؛ “سن”، منه، یوخ\ یوخ کیمیسون . کیمسنو دئییل، یالنیز، منی دوشوندوگونده، سن منده، منده سنده سو کیمیوز، قوشقوسوز. قوشقوسوز، گؤرونمزلرین گؤردوگو یوخونون دوغرولتوسو، بیر گئرچک اولموشلوقدور، “منده سنده“ آراسوز. ائی، سن!
۹۱۴–سئوینجله کدر، بیربیرینه یاپیشیق، ائکیزتای کیمیدیر. اونلاری، بیربیریندن آییردیغیندا، هر ایکیسی اؤلبیلر. قالماق سئوینج، گئتمک کدرسه، دئمک کی؛ هر ایکیسی ده، گرکندیر. بو اولسون، او اولماسین آلانیندا، مونبوتسوز توپراق بنزر، یاشامازسان\ یاشادامازسان. سن، سئوینجی دویدوغوندا، کدری اودقوندوغوندا، مونبوتسوو توپراق کیمی؛ یاشارسان\ یاشادارسان. ائی، سن!
۹۱۵–یاشام؛ بیر دئگیدیر، سانکی.بنزرلیگی بولاق کیمی دایاز، بنزرسیزلیگی، درین اوکیان سونسوزلوغودور. سئچیم، سنیندیر.دئیینمه(شیکایت)، چیخیش یولو دئییلدیر. ائی، سن!
۹۱۶–هر هانگی کوروم، تورک اولوسو آدینا یارانیرسا، اؤنجئ، هانگی دوشونگئیئ(ایدیولوژی) سؤیکئنئجئیینی بیلمهلیدیر. ایسلامچیلیغی اؤن توتان کوروملارین، پارتیلرین، آماجلاری\ئیلملری آکپ`دئ گئرچک اولدو. اوجرا؛ ایسلامچیلیق دیزگهسینی(سیستمی) قوللاناراق\ قوللاندیراراق، تورک`ون بئلینی کیردیلار،”تورک`وز” دئی\دئیه. آنجاق؛ تورکلر بیلمهدیلر کی؛ بو دیزگه، “تورک اولوسو”نا آیکیریدیر. بوندان سونرا، کوروملار، پارتیلئر، درنکلر ”تورک`ون کوتسال کیتابی”نا سؤیکنهجکدیر. تورک، “تورک`ون دوشونگئ دیزگئسی” ایله چالیشاجاکتیر.
۹۱۷–من چوبان اولوبدا، قویون اوتارمانی سئومدیم. اوجرا؛ بسلدیگیم قویونلارین، ساللاق پیچاغینا پای گئدجییندن چکیندیم. آنجاق؛ قورد سوروسونه باشلیق ائتمکدن، قیوانج دویورام. اوجرا؛ قوردلار، سالاغی پارچالار، پیچاغینی قینیندا پاسلاندیرار، دئیه.
۹۱۸–اینانجینا یاخشی ایناندیغیندا، داها درینلیگینه گئت! یاخشی درینلیگینه گئتدیگینده، اینجی آرا! آرادیغیندا اینجینی، سارسیلما\ دؤز! دؤزدوگونده، سارسیلمادیغیندا، یاخشی اینجی بولورسون. بولدوغوندا یاخشی اینجینی، دیرناق قدر بیر کیمسهیه سونما، تاپدیغینی ایتیرمهیهسن، دئیه. ائی، سئن!
۹۱۹–سایغیدیر اوسدلارا، بیلدیریم! گؤروشلریزی، اوخودوم. هلهلیک یازیندان اوزاق دوشدوگومدن، نلرین باش وئردیگی، هانسی یئنیلیکلرین اولوب-اولمادیغیندان، بیر سؤز دئیمم. آنجاق؛ بیلدیری وئریم کی، من، یابانجی سؤزلرین یازیندا ایشلدیلمهسینه، قارشییام. اوجرا؛ دیلین دئییل، قارانداشجینین گوجسوزلوگونه، دئریم(تئرمین) بیلمدیگینه / یارادامادیغینا، بیر بلگهدیر، دئیه. اؤرنک: پوستمودئرن، فولک، … سؤزلری، ”یازینین اولوسال کؤکونو” اؤنجه اؤزگلشدیرر، سونرا داغیدار. سوسن رزی خانیمین یا دا باشقا قارانداشجیلارین وئردیکلری امک، اولوملو سونوج وئرهجکدیر. دیل، یابانجی دئگیلردن قوروناجاغیندان، سئویندیریجیدیر. منه گؤره، بؤیوک بیر موتلولوق ساوی اولدو. آنیلادیم کی؛ دیل آریلیغینین باشلانقیجینی، مئنگی قالاجاق اوزمانیمیز\وزمانلاریمیزدان اولان، “شهریار”این ”حیدر بابا” یاپیتی ایله سحر خانیمین یاپیتلاریندان، بونا بنزر یاپیتلاردان اؤرنکلهییب آردینی توتماق، داها دوغرو اولور. ساغولیلر
۹۲۰–یوروم سیلمک، پیتیگی بوکمک کیمیدیر. اوجرا؛ یازیلان یوروم، یوخاتیم(اعدام) ائدیلیرسه، قارانداشچینین پیتیگی، دار دیبینده قاپانیر، سانکی. پیتیک قاپادیلیرسا، آغیزلار تیکیلر، اوجاقدا کرمه یئرینه پیتیکلر یانار. ائی، سن!
۹۲۱–“اوس”، دیشدن آیریلدیغیندا؛ “دوشونجه” ایتیلشر. “دیش” ایسه؛ کوتلشر. ائی، سن!۷–عشق به عدالت در كساني به وجود مي آيد كه عشق به حيات واقعي در آنان شكوفان شود. “علامه محمد تقی جعفری”
۹۲۲–آغیزلارین کیلیتلندیگی، دوداقلارین تیکیلدیگی اؤلکهلرده، ”تورهدن دانیشماق”، کوروغولو`نو آنیلاماقدیر. آشقدان سؤز گئدرکن ده، آغا کرم`له خانیم آسلی`نی، اوخشاماقدیر. هر هانسی اؤلکهده، ”شاللاق” آشق آییتاسی(آیت) اوخورسا، ”ساللاق” توره قورویوجوسو اولارسا، تویوغو آج تولکویه، سونار/سوندورارسان. ائی، سن!
۹۲۳–بیرینین ایمانی، دوشونگئسی(ایدیولوژی) اولابیلر. آنجاق؛ دوشونجهسیز اولدوغوندا، ایمان دا، دوشونگئ ده باش قایلوسو(بئلا) اولابیلر. اوجرا؛ دوشونجه اکدملیکدیر(آهلی اولما)، دوشونجهسیزلیک اکدمسیزلیکدیر. ائی، سن!
۹۲۴–کافیر سؤزونو؛ بیلگین، یئتگین، اولغون یالینقلارا دئرلر. بیلگین \ یئتگین \ اولغونلار، آنیت ائتمزلر. اوجرا؛ اونلارین هر بیر ائیلمی، دوغرو آنیتدیر. بیلگیسیزلر؛ ایمانسیز، تانریسیز آداملارا کافیر دئرلر. بیلگیسیز کافیرلر، گونشین دوغدوغو آندا ناماز قیلارلار، گونش باتانا کیمی ده باشلار کسرلر. بونلار دا اونلارین آنیتیدیر. سن، بیلگینله، اولغونلوغونلا، ایمانسیز اول، کافیر اول! اوجرا؛ سن کافیرلیگی، اللهدان یوجهده دورور. ائی، سن!
۹۲۵–ائی، تورک! بیزیم تانریمیز،”گؤی تانری”دیر. “گؤی تانری”دان باشقا، چوخ اللهلار واردیر. هر اولوسون، هر سولوقلونون، ایناندیغی تانریسینا سایغییلا یاناش! سایغی؛ تارلایا بنزر، اکدیگین ندیرسه، قات \ قات گؤیری وئرر. اوجرا؛ اونلار، اؤز اللهلارینی، قالخان ائتدیلر. سایغینی، آیاقلاییب کئچدیلر. آرد / آردا تورک اؤلدورمنی گئنیشلندیردیلر دئیه؛ یالینق قیریمینا، چئوریلدیلر. آنجاق؛ تورک، سن اؤلمدین، یئنیدن دیریلدین. تورک` او اؤلدورنلرین، اللهلارینی اؤلدوردون. اؤلن اللهلارین قانلی بوغوسو، چاغدان\چاغا یئره دئییل، گؤیلره داشلانار. ائی، سن!
م. ارغوان
۰۴/۱۰/۲۰۱۴
_ _ _ _ _ _ _
مربوط اُلان یازیلار


text:
مرور اخبار مهم
قارا بالتا بوی آتیر!
- شناسه خبر: KH1957N
- دسته: ارسالی های شما
- ۱۳۹۳/۱۲/۱۵ ساعت: ۱۳:۵۸
خیاو:
گولور آمما دوداغیندان گولوش آغلار گؤیه ریر
گولور آمما دوداغیندان گولوش آغلار گؤیه ریر
آغلاییر آمما بنؤوشه دولو باغلار گؤیه ریر
سوسور آمما باخیشیندان بایاتی دامجیلاییر
سوسور آمما بوغازیندان بوغاناغلار گؤیه ریر
سینه سینده یارالاردان دره لر وار هله ده
سینه سیندن هله ده وار آجی داغلار گؤیه ریر
ساز اونون حسرتی دیر کی بوغازیندان آسیلیب
چای اونون چشمه اونون دردی کی چاغلار گؤیه ریر
اللریندن هله ده دوز چؤرک عطری سوزولور
اللریندن هله ده سوتلو اوفاغلار گؤیه ریر
بو نه یازدیر؟ مئشه لردن قارا بالتا بوی آتیر!
بو نه یای دیر؟ زمیلردن آج اوراغلار گؤیه ریر!
نئچه سرو آه گؤیه ریر هر نفسیندن بوی بوی
گور سسیندن نه بولودلار نه بولاغلار گؤیه ریر
-آغلاییرسان آنا؟-یوخ یوخ، گؤزومه توز دولدو!
گولور آمما دوداغیندان گولوش آغلار گؤیه ریر
نادر الهی


text:
گؤرونمز
سید رضا حسینی
او گون ایلقار درسه حاضیرلیقسیز گلمیشدی. چوخ قورخوردو کی، موعللیم اوندان ائو تاپشیریغی سوروشار. مکتبه یاخینلاشاندا هیجاندان آیاغینی گوجله سورویوردو. اؤز-اؤزونه دوشوندو:«نه اولایدی،گؤرونمز اولایدیم،موعللیم مندن درس سوروشمایایدی».
درس باشلاندی. موعللیم بیر-بیر اوشاقلارین آدینی چکیب گلمهینلری قئید ائدیردی. اؤز آدینی ائشیدنده ایلکین یاواشجا «بوردایام،-دئیه دیللندی» اوشاقلار اطرافا بویلاندیلار. موعللیم ده بیر آز سوسوب صینیفه گؤز گزدیردی. «من بوردایام» – دئیه ایلکین برکدن قیشقیردی.
-گؤره سن ایلکینه نه اولوب کی گلمهییب؟- دئیه موعللیم نه ایسه یازدی.
ایلکین سئوینجیندن دیک آتیلدی «اوهو! دئیه سن من دوغرودان دا گؤرونمز اولموشام». او صینیفده گزیب قیزلاردان بیرینین ساچینی دارتدی، باشقا بیرینین قلمینی یئره آتدی. صینیفده چاخناشما دوشدو. هامی بیر-بیرینی گوناهلاندیریب، موعللیمه شیکایت ائدیردی. ایلقار او کی وار فیریققا چیخاردی. اونو نه گؤرور نه ده ائشیدیردیلر. ایلقار ایندی تام آزاد ایدی، ایستهدیینی ائده بیلیردی. او، مکتبدن چیخیب یاخینداکی دوکانا گئتدی. دوکانداکی سویودوجودان بیر دوندورما گؤتوروب ساتیجییا یاخینلاشدی. پولو اونا اوزادیب دئدی:-زحمت اولماسا دوندورمانین پولونو چیخین. چاتیجی اونا فیکیر وئرمیردی. اؤز ایشینده ایدی. ایلقار اؤزونو ایتیردی. بیلمیردی نه ائتسین؟ اؤز-اؤزونه دوشوندو:«دوندورمانی گؤتوروب پولونو اؤدهمهدن گئدیم؟ یوخ یاخشی دئییل. آخی بو اوغورلوق ساییلیر. نه اولسون کی منی هئچ کیم گؤرمور! او دوندورمانی یئرینه قویوب دوکاندان چیخدی.
درسلر قورتارانا یاخین ایلقار مکتبه قاییدی. صینیفدن چیخان اوشاقلارا یاخینلاشیب صؤحبت ائتمک ایستهدی. آنجاق اونون بوتون جهدلری هدر ایدی. هئچ کیم ایلقاری گؤرمور، دویموردو.
ایلقار ائوه قاییتدی. مطبخده آناسینا یاخینلاشدی:آنا،من گلدیم. آنجاق آناسی اونا فیکیر وئرمه دن ناهار بیشیریردی:ایندی ایلقار بالام گله جک. منیم یئمهییم ایسه هله حاضیر دئییل.
ایلقار قوناق اوتاغینا گئدیب اوزو اوسته دیوانا اوزاندی و آغلاماغا باشلادی:«من داها گؤرونمز اولماق ایستهمیرم. ایسته ییرم کی آنام منی گؤرسون، یولداشلاریم منیله اویناسین، موعللیم مندن درسی سوروشسون…»


text:
بیت لاکئر نه دیر و اوندان نئجه فایدالاناق؟
بیت لاکئرله ایشلتیم سیستئمینین (OS) بیرلشمسی، ایتیریلن، اوغورلانان و ایستنیلمین وضعیتلرده بیلگیسایارلارین معلوماتلارینین گیزلی ساخلاماسینا یاردیم ائدیر.
ایتیریلن و یا اوغورلانان بیلگیسایارین معلوماتلاری، او بیلگیسایارین هاردینی فرقلی بیر بیلگیسایارا قوشماقلا اوخونا بیلر. بیت لاکئر، بو معلوماتلاری اوخوماق ایمکانینی آزالدیر بو معلوماتلاری ایستنیلمین حاللاردا اَلچاتماز ائدیر.
بیت لاکئر، اَن چوخ قورومانی، گووهنیلن پلاتفورم ماژولو TPM (Trusted Platform Module) ورژن ۱.۲ ایله بیرلیکده ایشلدیر. TPM، کامپیوتئر ایستئحصالچیلاری طرفیندن کامپیوتئره قوشولان یئنی بیر کامپونئنت دیر. بیت لاکئر ایله بیرلیکده چالیشاراق، معلوماتلاری قوروماغا و بیر کامپیوتئرین سیستئم فایل دییشدیریلمسینین قارشیسینی آلیر.
ماکروسافتین ۷، ۸ و ۸.۱ ویندوزوندا یئرلشدیریلمیش بیت لاکئردن فایدالانماق اوچون ایستدییینیز درایوین اوستونده ساغ کلیک ائدیب، Manage BitLocker-ی سئچین؛
یادا کنترل پنئل دن بو آدرئسه گئدیب:
ایسته دییینیز درایوین بیت کالئرینی آکتیو ائتمک اوچون اونون قارشی سیندا یازیلان Turn on BitLocker لینکینین اوستونده کلیک ائدین:
هر هانسی درایودا بیت لاکئری آکتیو ائتمک ایستهدییینیزده بو کادرآچیلاجاق و سیزه ایکی سئچیم اؤنرجک:
بیرینجی سئچنک پسووردلا و ایکینجی سئچنک Smart Card-لا ائنکرایپت-دیکرایپت (شیفرهلنمک-دئشیفره) ائتمک اوچون اؤنریلیب. بیرینجی سئچنیی سئچیب، پسوورد قایدالارینی نظرده آلیب، گوونملی بیر پسوورد ۱ یازیب سونرا کی دیالوق صیفهسینه گئدیریک.
سئچیلن پسوورددان دوزلمیش گئری آلما کدلارینی (Recovery key) بیر یئرده سخلاماق اوچون بیزه اوچ سئچنک اؤنریلیر، بیرینجیسی مایکروسافت اَکانتیندا یازیب ساخلاماق، ایکینجیسی کامپیوتئریمیز (شیفرهلنن درایودان باشقا بیر یئر)، فلش مموری، سیدی، دیویدیده، اَل تلفونونون یادداشتی و یا باشقا یئرلر و اوچونجو سئچنک ده کاغید اوسته پرینت آلماق دیر. بیرینجی سئچیم باشقالاریندان داها گوونملی نظره گلیر، بیرینجینی سئچرکن کد-اون اَکانتدا یازیلماسی باشلاییر:
و سونرا دا گؤزلییریک سئچنکلرین باشیندا بو یازینی گؤستریله:
سونراکی دیالوق صیفهسینده ایکی سئچنک وئریلیر:
بیرینجی: دیسکین اوستونده یازیلمیشلاری ائنکرایپت (شیفرهلمه) و ایکینجی درایوی بوتونلوکله ائنکرایپت ایتمه. ایکینجینی سئچیب Next کیلیدینی باسماقلا، ایستهدیییمیز درایوی بیت لاکئرله شیفرهلمک ایشینی باشلاماقدا تنظیملرین سون ایشینی گؤرموش اولوروق.
گؤستریلن بو دیالوقدا یئترکی Start encrypting کیلیدینی باساق و گؤزلیک شیفرهلمک پروسهسی سونا چاتا.
پروقرئس دیالوقوندا گؤرونن کیمی، شیفرهلمه پروسهسینی دایاندیرماق دا اولور، اؤرنک اوچون پروسسی دایاندیریب، بیلگیسایاری ریاستارت ائدیب، سونرا پروسهنین آردینی توتماق دا اولار. بورا قدر درایوی شیفرهلندیرمک قونوسوندا بیر پروسهنی گؤردوک. بیر ایکی استراتئژی و اؤرنک ده اؤنریب، گؤستریب بو یازینی بیتیریرم.
هر بیر درایوی دئشیفره ائتمک اوچون، اونون اوستونده ساغ کلیک ائدیب Unlock Drive سئچنگینی سئچیب پسووردوموزو وئریب درایوی آچا بیلهریک.
دئشیفره ائتمک اوچون آچاری باشقا بیر شیفرهلنمیش درایو دا گیزلده بیلهریک، اؤرنک اوچون E: درایوندا D: درایوینین آچارینی گیزلتمک ده اولار. بئلهکی بیر درایوین آچارینی فلشده، او بیری درایوین آچارینی دا همن درایوین ایچینده شیفرهلنمیش باشقا بیر فایلدا ساخلاماق دا اولار. اؤرنک اوچون H: درایوینین آچاری F: درایوندا دیر، F: درایوینیندا آچاری I: درایوندا یازیلیب، I: درایوی دا گوونملی بیر پسووردلا شیفرهلنیب:
I: درایوینی آچماق اوچون پسووردو یازیریق و Unlock کیلیدینی باسیب درایوی آچیریق:
سونرا D: درایوینی آچماق اوچون اونون آچارکیلیدینی I: دان اوخوددوروروق، بونون اوچون More options یازیلمیش لینک-منو اوسته کلیک ائدیب، سونرا Enter Recovery Key-ی سئچیب Load From USB Drive-دا کلیک ائدیریک:
H: درایوینی آچماق اوچون عینی یوللا F: درایوینی آچیب، اورادان H: درایوینین آچار کدلارینی یازدیغیمیز فایلدان کد-او کپی ائدیب:
H: درایوینی آچماق زامانی ایستنیلن یئرده قویوروق:
بونلار هامیسی اؤنریلر ایدی لر، هر کیمسه اؤزونه اویغون و رحات بیلدییی استراتئژینی توتا بیلر. اؤنملی اولان بودور کی بیرینجی بیت لاکئرله شیفرهلنمیش معلوماتلار باشقا بیر کامپیوتیرده آچیلیب اوخونماسین و ایکینجیسی ده بو یوللا شیفرهلنمیش دیتانین آچیب اوخوماسیندا ذره قدر ده اولسون لنگلیین اولماسین.
1: گوونملی پسوورد قایدالاری:
یازارکن ۴-۵ ثانیه زامان آپاران، گوونملی بیر پسوورد، بیر چوخلاری اوچون یا چتین و یا گرکمین بیر ایش کیمی نظرده توتولور، آما عکسینه گوونملی بیر پسوورد سئچمک متودونو اؤیرندیکدن سونرا، بو پسووردلاری یازماق اؤنجه دئدیییم کیمی ۴-۵ ثانیه ده اوسون زامان ایستهمیر.
گوونملی بیر پسوورد دا بیرینجی: حرفلرین تکرار اولماماسینین بؤیوک بیر رولو وار، ایکینجی: بؤیوک و خیردا حرفلر، اوچونجو: رقملر، دؤردونجو: اؤزل کاراکتئرلر و بئشینجی: پسووردون کاراکتئرلرینین سایی اؤنملی رول اویناییرلار. بونو بیلمیینیز یاخشی اولار سانیرام: شیفرلنمیش پسووردو آنالیز ائدیب نه اولدوغونو بیلمک اوچون بعضن بیر قلم بیر کاغید دا یئترلی اولور. پسووردو دئشیفرله ائتمهسیین چوخ راحات یوللاری وار، آما باشدا یازیلان بئش قونونو رعایت ائتمک بو ایشین زامانینی اوچ گوندن نئچه میلیون ایللره قدر (دئشیفره اولماز حدده) اوزادا بیلر، بو اوزدن پسوورد قونوسوندا حتی ۵ یوخ ۱۵ ثانیه یازماسینا واخت آییرماق، دئشیفره اولماغین قارشیسینی آلار دیه یئرلی اؤنری حساب اولور.
سیزی تانییان بیری بو پسووردو باشقالاریندان تئز دئشیفره ائده بیلر، بو اوزدن سئودییینیز معلم آدی-سوی آدی، سئودییینیز حئیوان، سئودییینیز گول آدی و بونلارا تای آدلاری پسوورد دا ایشلدمنیز سهو بیر سئچیم حساب اولور. چالیشین سئچدییینیز پسووردلار سیز اوچون بیر آنلام داشیسین، او آنلامی کیمسه بیلمسین و پسووردو هئچ بیر یئرده یازیب ساخلامایین. اؤرنک پسووردلار (بو پسووردلارین هر بیرینین من اوچون بیر آنلامی وار):
۱: “(^F8V}2+x”
۲: “P|w1tL)”
۳: “<}QzGH57”
وحید نریمان | یای ۱۳۹۴ موغان


text:
Ordet اوردئت (فیلم تانیتیمی)
اوردئت اینانجلارین آراسینداکی بیتمهین ساواشدیر. ساواش قازانماق اوچون دئییل. هر بیر کارکتئر اؤزونه مخصوص اولان اؤزللییی ایله، اؤز ایناملاری و اینانجلارینا گؤره ساواشماقدادیر. بو آرادا “بورگئن”-نین بؤیوک اوغلو دینه اینانمایان بیریسی دیر.
فیلمین یؤنتمنی “درایئر” نئچه کاراکتئر تانیملاییر؛ هر بیر کاراکتئره اینامین بیر درجهسینی وئریر. آنجاق دَیاز و اؤتری بیر اینام. بؤیوک اوغلو اؤز اینامینا قوشقویلا باخیر، بونو دیلینه گتیرمکدن ایسه چکینمیر. او دینه اینانان بیریسی دئییل بو اوزدن بئلنچی بیر ایفادهنی دیله گهتیریب اؤز سئویملی قادینینی پرستش سینیرینا کیمی سئویدییینی دئییر. او بئله دوشونور باشقالاریلا قیاسلاناندا اؤزونو بئلنچی یئرسیز دینی تعصوبلاردان قورویا بیلمیش دیر.
اونون ایکینجی اوغلو “یوهانس” پئیغمبرلیک (ساوچیلیق) ایدیعاسی وار؛ اؤزونو گئری قاییتمیش مسیح پئیغمبری آدلاندیریر. بورگئنین خیردا اوغلو تام بیر دینچی خیاطین قیزینا وورولوب. او خیاط بورگئنین گلینینین اؤلمهسینی آرزی ائدیر، بورگئن هیدایت اولسون دئیه. بیر کئشیش وار مؤجوزهیه اینانمیر، بیر دوکتور وار کی سادجه بیلیمی تانییر بو اوزدن باشقا بیر نسنهیه اینانماق ایستهمیر. بونلارین هامیسینی درایئر گوجلوجهسینه بیر بیریسینین یانیسیراسی گتیرمهیی ایله هر بیر ایزلهییجینین دینی اینانجینی مهنگه چَکیب اونلارین هانسی درجهده دیاز اولماقلارین آیدینجاسینا گؤستهریر. بو آرادا “گئرچک اینام” دئیه بیر نسنهنین وارلیغینی دا دانماق ایسته میر. بو اوزدن عاییلهنین بالاجا قیزینین یوهانسا اولان اینامینی تصویره چکیر. بورگئنین گلینی دوغماق چاغیندا اؤلور. او یئره کیمی کی بو اوشاق هامی اونون دلی اولدوغونو سانان عمیسی یوهانسا دئییر: منیم اینامیم وار سن اؤلونو دیریلده بیلرسن.
اوردئت بئلنچی ساختا ایناملارین ریوایتی دیر.
بو آرادا فیلمین سونا چاتماسی و فیلمین نئجه باغلانماسینین دارتیشیلمالی یئرلری چوخدور. او یئرده کی بیلیم سوسور، بورگئن کیمی بیریسینین دوعالاری کسرسیز قالیر؛ بیر گئرچک اینامین اورتایا چیخا بیلمهسینین هانسی درجهده اؤنملی اولدوغو گؤزه چارپیب قاچیلماز اولاجاق.
(ایزلهمهسین هرکسه اؤنهریریک)


text:
اورمو گؤلو! مونان سورا ایلدیریملار شاخمازلار
سللر سولار شاقیلدیوب آخمازلار
قیزلار اونا صف باغلیوب باخمازلار
کهلیک لرین قانات وروب اوچمازلار
چونکه بو اولکه، داها تورکون دییر
تورک اوغلانار سوز بیر و ال بیر دییر
***
اورمو گؤلو! بوینوو چوخ سیخیبلار
گوزلریوی چایلاقلارا یوموبلار
کورپونو قامچی بلیوه وروب لار
دریا گوشون سنن اوزاغ سالیبلار
قوی هامی نینیر السین عیبی یوخ
بیر یتیمین هشکیمه امیدی یوخ
***
اورمو گؤلو! اولوم گونون هاواقدی؟
کاظیم داشی سنن داهی اوزاقدی
ملت دییر آذربایجان اویاقدی
بو انقلاب نجور سنه دایاقدی؟
کفن گییب اولوموو دوزورسن
سوسوزلوق دان بو دونیادان گئدیرسن
***
اورمو گؤلو! سویچولرین لال اولوب
دورو سویون قانه باتیب آل اولوب
ملت سنن اوز دوندروب زار اولوب
شهریارین سوزو منه فال اولوب
«چؤرک غمی چیخوب خلقین
آینا
هر کس قالیب اوز جانین هاینا»
منبع : پایگاه خبری تهران تراختورچیلاریاورمو گؤلو اولوم گؤنون هاواقدی ؟!!
برچسب ها : اورمو ,گؤلو ,اولوب ,دییر ,مونان ,اورمو گؤلو ,گؤلو اولوم ,مونان قاباغ